ועדת הבריאות, כנסת 25, פרוטוקול מספר 47, 2023-05-29 00:00

אוריאל בוסו: בוקר טוב, שבוע טוב לכולם, היום יום שני, ט' בסיוון התשפ"ג, 29 במאי 2023

אוריאל בוסו:  אני מתכבד לפתוח את ועדת הבריאות הבוקר בנושא: הצעת חוק ביטוח בריאות ממלכתי (תיקון מס' 65) (החזר דמי נסיעה באמבולנס לחולה סיעודי ובעד חולה שנפטר), התשפ"ב–2022, פ/138/24 של חברת הכנסת חוה אתי עטייה, הכנה לקריאה שנייה ושלישית

אוריאל בוסו:       בהתאם להוראות חוק רציפות הדיון בהצעות חוק, התשנ"ג–1993, החליטה ועדת הבריאות להודיע לכנסת על רצונה להחיל דין רציפות על הצעת החוק האמורה

אוריאל בוסו:  ולאור תמיכת הממשלה ואישור מליאת הכנסת, הצעת החוק חוזרת לוועדת הבריאות להמשך קידומה לקריאה שנייה ושלישית

אוריאל בוסו:       הצעת החוק שלפנינו מבקשת להרחיב את הזכאות להחזר דמי נסיעה בניידת טיפול נמרץ או באמבולנס של מד"א

אוריאל בוסו:  כידוע, חוק בריאות ממלכתי, התשנ"ד–1994, קובע כי מבוטח שמפונה לבית חולים בניידת טיפול נמרץ של מד"א או באמבולנס של מד"א, זכאי לקבל מקופות החולים החזר כספי מלא של ההוצאה אם אושפז בבית החולים

אוריאל בוסו:  במקרה שבו המבוטח לא אושפז, הוא יהיה זכאי להחזר של 50% מההוצאה, ורק אם פונה לבית החולים בניידת טיפול נמרץ

אוריאל בוסו:       בהצעת החוק שלפנינו מוצע להרחיב את הזכאות ולקבוע שתחול גם במקרים אילו: אחד, בעד מבוטח שהוסע לבית החולים ונפטר בטרם אושפז, יתקבל החזר מלא של ההוצאה

אוריאל בוסו:  שתיים, בעד מבוטח שמלאו לו 80 שנים והוא זכאי לגמלה לפי חוק הבטחת הכנסה, התשמ"א–1980, ולגמלת סיעוד בשיעור הגבוה ביותר לפי חוק הביטוח הלאומי, יתקבל החזר של 50% מההוצאה

אוריאל בוסו:       חלק ממבוטחים אלה משתייכים לרוב לאוכלוסייה מוחלשת, ונאלצים לעיתים לעשות שימוש בשירותי האמבולנסים או בניידות טיפול נמרץ כדי לקבל טיפול רפואי, והתשלומים שהם נאלצים לשלם בעד שירותים אלה, עלולים להצטבר לסכומים גבוהים במיוחד

אוריאל בוסו:  אני אוסיף ואומר שלצערנו, הרבה פעמים חלק מהשיקולים של אותה אוכלוסייה, האם בכלל להזמין ניידת ולפנות אותם לבית החולים, הוא שיקול כלכלי, וזה יכול לעלות בחיי אדם

אוריאל בוסו:  על כן, מוצע להקל עליהם את העלות הכספית הגבוהה, ולקבוע אם יהיו זכאים לקבל מקופת החולים החזר של50% מההוצאה

אוריאל בוסו:       זוהי הצעת חוק חשובה וחברתית המקלה ומסייעת דווקא לאוכלוסיות החלשות, שהכי צריכות את הסיוע הכספי על מנת, שלא יחששו להזמין אמבולנס במקרה של צורך רפואי, עקב העלות הכספית הגבוהה

אוריאל בוסו:  אנחנו מבקשים לקדם את הצעת החוק, לדון ולהשלים את הכנתה לקריאה השנייה והשלישית

אוריאל בוסו:      אקדים ואומר, שלקראת הדיון קיבלנו הערות והתייחסויות לנוסח הצעת החוק, ואת בקשת איחוד האמבולנסים הפרטיים להכליל אותם בנוסח הצעת החוק ולבצע מספר התאמות

אוריאל בוסו:  אנו ערים לבקשה ולמשמעויות הנגזרות ממנה, ונבקש לשמוע את עמדת הממשלה לכך

אוריאל בוסו:       לפני שנתחיל את הדיון נשמע את יוזמת החוק, חברת הכנסת אתי עטייה

אוריאל בוסו:  אני מבקש להודות לה על היוזמה, הדחיפה והמסירות בקידום הצעת החוק, וכן לשרים אורית סטרוק ואבי דיכטר, שהיו שותפים להצעת החוק בכנסת הקודמת, ולמשרד הבריאות ולמשרד האוצר, ולחברי ועדת השרים והחקיקה, על תמיכתם בקידום הצעת החוק הזאת

חוה אתי עטייה: רק לחלק השני של ההצעה

חוה אתי עטייה:  אני רוצה להדגיש שההצעה הזאת היא ההצעה היחידה שלא ממוחזרת

חוה אתי עטייה:  היא מקורית והיא הצעת חוק מחיי היום-יום, היא מהחיים

אוריאל בוסו: אני מבקש לשמוע את חברת הכנסת אתי עטייה, יוזמת הצעת החוק, שתפתח את הדיון, בבקשה

חוה אתי עטייה: תודה רבה לך, אדוני היושב-ראש, על קידום הצעת החוק והבאתה לקריאה שנייה ושלישית, וכל החלת דין הרציפות

חוה אתי עטייה:  תודה לכל השותפים

חוה אתי עטייה:  על הצעת החוק הזאת אני עומלת כבר – לא להאמין, מנובמבר 2021

חוה אתי עטייה:  ההצעה עברה כטרומית ב-18 במאי 2022, ועברה קריאה ראשונה ב-28 ביוני 2022

חוה אתי עטייה:  אני מקווה שלאחר עמל של שנתיים, היום נקטוף את הפירות ותצא הצעת חוק לטובת החלשים בחברה

חוה אתי עטייה:  אני רוצה להדגיש, כמו שאני אומרת תמיד, החקיקה היא מחיי היום-יום

חוה אתי עטייה:  הוריי, זיכרונם לברכה, היו סיעודיים, וליוויתי אותם

חוה אתי עטייה:  ראיתי כמה כסף הם משלמים עבור צריכת שירותי אמבולנס

חוה אתי עטייה:      הצעת החוק הזאת – ותמר ממשרד האוצר עדה לכך – עברה שלושה נוסחים

חוה אתי עטייה:  היא הצעת חוק מאוד מאוד עבה

חוה אתי עטייה:  בהתחלה כללנו את מרותקי המיטה, מרותקי הבית, את מוגבלי התנועה בכיסא הגלגלים, את חולי הדיאליזה – מה לא הכנסנו לשם

חוה אתי עטייה:  ומדיון לדיון הצעת החוק הזאת מצטמצמת, והם אומרים אין לנו כסף, אין לנו כסף

חוה אתי עטייה:  היו כל כך הרבה מאמצים לבוא ולהגיד שהחיינו ותודה רבה על המוגמר, וכל הזמן האוצר והיועצים המשפטיים רצו בהצעה, אבל בגלל חוסר בתקציב אמרו שאין כסף

חוה אתי עטייה:  כשרוצים מוצאים רזרבות ויכולים למצוא

חוה אתי עטייה:  העלות שלה היא 6 מיליון שקלים

אוריאל בוסו: עד 6 מיליון שקלים

חוה אתי עטייה: עד 6 מיליון שקלים

חוה אתי עטייה:  גם מחלקת הגריאטריה של קופת חולים כללית עשו כמה וכמה חישובים, באמת

חוה אתי עטייה:  גם כלפי המתים, כלפי היורשים וגם כלפי הזקנים החלשים הקשישים הסיעודיים

חוה אתי עטייה:  זה לא הוגן לקחת את הצעת החוק ולעשות עליה עוד ועוד תיקונים, בואו נעשה את התיקון המבוקש ובהמשך, כאן יושבים חברי הכנסת מכל סיעות הבית, ואדוני יושב-ראש, ועדת הבריאות, בואו תגישו תיקונים נוספים, ובא לציון גואל

חוה אתי עטייה:  אבל למה דווקא בהצעת החוק הזאת?      בתקופה האחרונה אני נתקלת בזה גם בוועדת חוקה, חוק ומשפט, עם שמחה רוטמן

חוה אתי עטייה:  יש הצעת חוק נהדרת למען אימהות חד-הוריות, ופתאום רוצים לעשות שוויון; כשאני מגישה את הצעת החוק פתאום רוצים להרחיב אותה

חוה אתי עטייה:  איפה הייתם כל השנים? למה אתם לא מרחיבים את הצעות החוק? דווקא כשאני מציעה הצעת חוק אז פתאום רוצים לבנות נדבך ועוד נדבך? עדיף שנתקן את התיקון ונביא את זה למליאה

חוה אתי עטייה:  ובעזרת השם, יושב-ראש הוועדה וחברי הכנסת מכל סיעות הבית יעשו בהמשך תיקונים נדרשים – הכול מבורך

חוה אתי עטייה:       אני מאוד מודה לך שלא ויתרת, עודדת אותי וקידמת את הצעת החוק וגם את דין הרציפות, זה לא מובן מאליו

חוה אתי עטייה:  ד"ר לריסה ממשרד הבריאות, ד"ר הדר וגם הביטוח הלאומי ומשרד האוצר

חוה אתי עטייה:  כולם היו מצד אחד, שותפים ורוצים, אבל כל הזמן זה היה תקוע בחסמים

חוה אתי עטייה:  אני מבקשת, בואו נקדם את הצעת החוק, וכל תיקון בהמשך להצעת החוק יהיה מבורך

חוה אתי עטייה:       יש כאן עושק – מד"א עושים עבודת קודש – אבל זה עולה הרבה מאוד כסף, כדי להיות חולה צריך להיות עשיר

חוה אתי עטייה:  יש תעריף יום ותעריף לילה, וקשישים שזקוקים להרבה שירותי אמבולנס

חוה אתי עטייה:  אני חושבת שזה   חשוב יותר מכל רפורמה, ואני מציעה לעשות רפורמה בשירות האמבולנס

חוה אתי עטייה:  תודה רבה

אוריאל בוסו: אני מסכים איתך בדבר אחד, האוצר נתן סכום מסגרת ואישר את קידום הצעת החוק, בין אם זה תיקונים לשוניים או ניסוחיים שלא יפריעו

אוריאל בוסו:  תיקון שיצטרך לעבור בדיקה או שינוי תקציבי – כמו שאמרת – יהיה מבורך

חוה אתי עטייה: אפשר בהמשך, למה להלביש על הצעת החוק הזאת? הרי היא לא תתקדם, ויש לי ניסיון של ארבע וחצי שנים בכנסת – היא לא תתקדם

אוריאל בוסו: צריך לזכור שהצעת החוק הזאת, במקרה הזה היא לא חד-פעמית

חוה אתי עטייה: אבל יש לנו תנאים מצטברים

חוה אתי עטייה:  הגדרנו את המתווה, כבר שנתיים אנחנו עובדים על המתווה

חוה אתי עטייה:  אז עוד ועוד ועוד – היא בסוף לא תצא, אין טעם לקדם אותה, למה שנקדם אותה?      

אוריאל בוסו: ככל שיסתדר, אנחנו בוודאי נקדם את זה

אוריאל בוסו:  חבר הכנסת יאסר חוג'ראת, חברת הכנסת מזרסקי, חברי הוועדה, רוצים להתייחס?      

טטיאנה (טניה) מזרסקי: בוקר טוב, אדוני היושב-ראש, חבל שלא קיבלנו את נייר העמדה שלכם לפני כן, אני רואה אותו רק עכשיו לראשונה

טטיאנה (טניה) מזרסקי:  היו לי כמה הסתייגויות והגשתי אותן, אני בעד החוק

אוריאל בוסו: הם שלחו אתמול בלילה את העמדה שלהם

טטיאנה (טניה) מזרסקי: חבל

חוה אתי עטייה: וכמה זמן היה להם? מיוני 2022

אוריאל בוסו: רציתי רק לוודא, היא אמרה שהיא לא ראתה את זה

אוריאל בוסו:  מנהלת הוועדה מעלה את החומר מיד שהוא מגיע לוועדה, וזה נמצא בטאבלטים, הכול בסדר

טטיאנה (טניה) מזרסקי: אדוני היושב-ראש, זה חוק מאוד מאוד חשוב, ואני רוצה לתמוך בחוק

טטיאנה (טניה) מזרסקי:  תודה רבה לחברת הכנסת אתי עטייה, זה נושא סופר-חשוב

טטיאנה (טניה) מזרסקי:  אני בעצמי ליוויתי וטיפלתי באנשים שנתקלו בבעיות כאלה, והגישו קבלה לקופת חולים כדי לקבל החזר עבור נסיעה באמבולנס למיון או לטיפול, כשהמטופל נפטר

טטיאנה (טניה) מזרסקי:  זה  מאוד חשוב

טטיאנה (טניה) מזרסקי:       אני רוצה להדגיש שיש קבוצת אוכלוסייה נוספת, שאם אנחנו נעביר את החוק אז הקבוצה האחרת תופלה

טטיאנה (טניה) מזרסקי:  אנחנו לא מתחשבים בכל מי שזקוק לכך, רק עבור קשיש מעל גיל 80

טטיאנה (טניה) מזרסקי:  יש אנשים עם מוגבלויות, מוגבלי ניידות שמקבלים שירותים מיוחדים שתלויים לגמרי ולא זזים, הם לא יקבלו החזר?       

חוה אתי עטייה: למשרד האוצר אין תקציב, מה נעשה? עדיף לעשות צדק מאשר לא לעשות כלום

חוה אתי עטייה:  צריך להתחיל ממשהו

טטיאנה (טניה) מזרסקי: יש אנשים קשישים שמקבלים קצבה וכולי והם פחות או יותר ניידים

טטיאנה (טניה) מזרסקי:  יש אנשים שהם לא ניידים בכלל, שהם סיעודיים לגמרי

חוה אתי עטייה: הטיעונים שלך צודקים, אבל מה עדיף, שלא יהיה כלום? כי גם זה לא יהיה ומה שאת דורשת לא יהיה

חוה אתי עטייה:  אז בואי נתחיל ממשהו, ואת תקדמי הצעת חוק

טטיאנה (טניה) מזרסקי: יש אפשרות לחסוך כספים ולחסוך הוצאות למדינה

טטיאנה (טניה) מזרסקי:  אם היו מחזירים על הוצאה בגין נסיעה או הסעה לביקור רופא בקהילה, למשל לאורתופד או לרופא ריאות, כלומר להסיע את החולה הסיעודי לסניף קופת החולים, כך היו חוסכים גם הוצאות מיון וגם הוצאות - - -      

חוה אתי עטייה: גובים 400 שקל לכמה מטרים מבית החולה, את צודקת במה שאת אומרת

טטיאנה (טניה) מזרסקי: רגע, אתי, תני לי לסיים, בבקשה, לא קטעתי אותך

טטיאנה (טניה) מזרסקי:  אם היו מחזירים הוצאות, למשל, יש חולים שצריכים רק בדיקת רופא מומחה שאי-אפשר לקבל בבית, ורופא המשפחה או הרופא המטפל בחולה ביחידה להמשך טיפול מפנה את החולה למיון

טטיאנה (טניה) מזרסקי:  כדי לא לשלם עבור הוצאות אמבולנס, המשפחה מאשפזת את החולה, ואז יש הוצאות לקופות החולים, הוצאות למדינה ועומס בבתי החולים

טטיאנה (טניה) מזרסקי:  אם היו מחזירים בגין הוצאות בתוך העיר ובתוך הקהילה, עבור ביקור רופא בקהילה, זה היה פחות כסף ופחות הוצאות

חוה אתי עטייה: לא, זה לא פחות כסף

חוה אתי עטייה:  זה אותו תעריף

חוה אתי עטייה:  אני שילמתי לאבא שלי 350 שקל

טטיאנה (טניה) מזרסקי: אם היו מחזירים את ההוצאה עבור ההסעה או הנסיעה בתוך העיר ובתוך הקהילה, היה חיסכון בהוצאה עבור אשפוז ועבור מיון

טטיאנה (טניה) מזרסקי:  זאת טרחה למשפחה ועומס על הרופאים

טטיאנה (טניה) מזרסקי:   על זה הגשתי הסתייגויות, אבל אני בעד החוק

אוריאל בוסו: אני אגיד את ההתייחסות שלי אחרי כן

אוריאל בוסו:  חבר הכנסת חוג'יראת, בבקשה

יאסר חוג'יראת: בוקר טוב לכולם, היינו בדיון על הצעת החוק הזאת

יאסר חוג'יראת:  אני חושב שזאת הצעת חוק מאוד מאוד חשובה

יאסר חוג'יראת:  מניסיון החיים, תמיד אומרים מה שנותנים לך – קח

יאסר חוג'יראת:  עוד תוספת רק תעכב את החוק

יאסר חוג'יראת:  אני בעד לאשר  את החוק כמו שהוא עכשיו, ולהוסיף עוד הרחבות על החוק אחרי כן

יאסר חוג'יראת:  אחרת זה יתעכב וזה ייקח עוד זמן

יאסר חוג'יראת:       חברת הכנסת מזרסקי צודקת במה שהיא אמרה

יאסר חוג'יראת:  יש עוד אוכלוסיות שצריך להכניס לחוק, אבל אם זה יעכב וייקח עוד זמן אז עדיף לדעתי, לקדם ולאשר את החוק

יאסר חוג'יראת:  ברגע שיש לך עוגן, אפשר תמיד להוסיף עוד תיקון

יאסר חוג'יראת:  יותר קל להכניס תיקונים מאשר לפתוח אותו מחדש

יאסר חוג'יראת:  זאת דעתי

יאסר חוג'יראת:  רוב המוחלשים נמצאים בפריפריה, בחברה הערבית ובחברה החרדית, ואנחנו רוצים לעזור להם

אוריאל בוסו: אבל זה תיקון, זה צעד ראשון בתיקון

יאסר חוג'יראת: דעתי היא לאשר את החוק כפי שאושר על ידי האוצר, ואנחנו כוועדת בריאות נדאג בהמשך לתקן אותו ולהרחיב את זה לעוד אוכלוסיות מוחלשות

אוריאל בוסו: בלשון חז"ל: "תפסת מרובה לא תפסת"

אוריאל בוסו:  עורכת הדין תמר ליפשיץ, משרד הבריאות, בבקשה

תמר ליפשיץ: בוקר טוב, אנחנו תומכים בהצעת החוק כפי שהיא היום

תמר ליפשיץ:  גם אנחנו ראינו את נייר העמדה אתמול בלילה, וזה לא משהו שאנחנו יכולים להתייחס אליו בפרק זמן כזה

תמר ליפשיץ:  החוק מבקש להרחיב זכאות שכבר קיימת

תמר ליפשיץ:  אנחנו רוצים שהוא יהיה קוהרנטי, ושהוא יהיה בהלימה עם ההוראות האחרות שבתוספת השנייה

תמר ליפשיץ:  לכן, אנחנו תומכים בנוסח כפי שהוא היום, והוא מקובל עלינו

תמר ליפשיץ:  כל תוספת או החסרה כזו או אחרת תדרוש פתיחה מחדש של הנושא על כל המשמעויות

אוריאל בוסו: כי יש לזה משמעויות נוספות

תמר ליפשיץ: כן, יש לזה משמעויות נוספות

תמר ליפשיץ:  בעיקר חשוב לנו לגדר את ההוצאה הציבורית על האמבולנס, כלומר את ההחזר של קופת החולים

תמר ליפשיץ:  כרגע התעריף הוא תעריף מד"א, גם כשהשירות הוא על ידי חברות אמבולנסים פרטיות, וככה אנחנו רוצים שהוא יישאר

תמר ליפשיץ:  כך היום מפרשים את התוספת השנייה

תמר ליפשיץ:  זאת הפרשנות העקבית כבר המון זמן, וכל שינוי מבחינתנו דורש פתיחה מחודשת של הנושא הזה

אוריאל בוסו: אוקיי, תודה רבה

יאסר חוג'יראת: יש לי שאלה, כל האמבולנסים יכולים לתת את השירות, אבל התעריף שהם יכולים לגבות הוא על פי תעריף מד"א?      

תמר ליפשיץ: נכון, זאת הפרשנות, כמחיר מקסימום

אוריאל בוסו: עורך דין שי סומך, משרד המשפטים, אין לך התייחסות

אוריאל בוסו:  תמר צ'ין, אגף תקציבים, משרד האוצר

תמר צ'ין: בוקר טוב, כמו שחברת הכנסת אתי אמרה, הייתה עבודה משותפת בין כל משרדי הממשלה על הצעת החוק, כדי שנוכל להביא אותה במסגרת תקציב המדינה הנוכחי 2024-2023

תמר צ'ין:  עלות החוק נלקחה בחשבון בנוסח הנוכחי, וכפי שצוין, היא מוערכת בכ-6 מיליון שקלים

תמר צ'ין:  קופות החולים ישופו בגין העלות כדי שזה לא יתגלגל אליהם

תמר צ'ין:  ושוב, העיקרון שעמד מאחורי האוכלוסייה המדוברת, הוא שבאמת יש כיום גמלת סיעוד שמחולקת ל-6 רמות, כאשר רמות (5) ו-(6) הם באמת אלה שמרותקים, ואלה שפחות יכולים - - -      

חוה אתי עטייה: סליחה, תמר, כשהיינו במשא ומתן בדיונים, הכנסנו גם את רמה (5)

חוה אתי עטייה:  בדפי ההסבר כתוב רק (6)

חוה אתי עטייה:  אז בואי נעשה סדר

תמר צ'ין: בואי נבדוק את הנוסח ביחד

אוריאל בוסו: אנחנו הקראנו: מבוטח שמלאו לו 80 שנים והוא זכאי לגמלה לפי חוק הבטחת הכנסה, ולגמלת סיעוד בשיעור הגבוה ביותר לפי חוק הביטוח הלאומי

חוה אתי עטייה: זה (6)

חוה אתי עטייה:  אנחנו עשינו (5) ו-(6)

חוה אתי עטייה:  היא צריכה להגיד את העמדה שלה

תמר צ'ין: אני לא יודעת, בנוסח החוק שהוגש כתוב (6)?      

חוה אתי עטייה: אנחנו ניהלנו משא ומתן על (5) ו-(6)

תמר צ'ין: נכון

תמר צ'ין:  דיברנו בזמנו על (5) ו-(6)

תמר צ'ין:  אבל כנראה שעברו שינויים תוך כדי

עדה מימון: רגע, מבחינת ביטוח לאומי, כרגע הנוסח שמדבר על 224(6), זה רק דרגה (6)?      

חנן פורת: כן, רק רמה (6)

חנן פורת:  אני מביטוח לאומי

חנן פורת:  יש לי שאלה לגבי הנושא של האוכלוסייה המקבילה של הנכים שמקבלים שר"מ ברמות של 188% ו-235%

חנן פורת:  הם גם נכנסים?      

חוה אתי עטייה: העלינו את זה

חוה אתי עטייה:  שרון אסיסקוביץ מהביטוח הלאומי יבדוק בכמה מדובר ויביא נתונים

חנן פורת: מדובר על כ-100 מבוטחים

חנן פורת:  אני מדגיש שמדובר באוכלוסייה שמקבילה לאותם זכאים שאנחנו מכניסים כאן כרגע ברמה (6), בני 80 ומעלה שמקבלים גם השלמת הכנסה

חנן פורת:  אבל כשהם הגיעו לגיל פרישה הם בחרו להמשיך לקבל את השירותים המיוחדים

חנן פורת:  במידה והם קיבלו שירותים מיוחדים לפני גיל הפרישה, הם יכולים לבחור ברגע שהם מגיעים לגיל פרישה, האם להמשיך עם גמלת השירותים המיוחדים או לעבור לסיעוד

חנן פורת:  לכן מדובר למעשה באוכלוסייה מקבילה

אוריאל בוסו: משרד האוצר אין לכם התערבות? התארגנות?      

תמר צ'ין: לא שלחו לנו את הנתונים מראש

תמר צ'ין:  זה עלה ואמרו שייבדק, אבל לא הופנו אלינו המספרים

עדה מימון: זה עלה

חוה אתי עטייה: זה עלה בדיון הקודם, לא להפלות את האוכלוסייה הזאת

תמר צ'ין: אני לא רוצה להגיד עכשיו, כי אנחנו לא יודעים כמה

אוריאל בוסו:  << אורח >> 100 מבוטחים

אוריאל בוסו:  << אורח >>    

חנן פורת: מדובר בכ-100 מבוטחים בני 80 ומעלה, שמקבלים השלמת הכנסה ושירותים נוספים ברמות של 188% ו-235%

תמר צ'ין: אנחנו נצטרך לוודא את המספרים לפני שאנחנו מתקנים את הנוסח

אוריאל בוסו: תודה

אוריאל בוסו:  נציג מד"א רוצה לדבר? יש לך מה להוסיף?      

יצחק לוי: בוקר טוב, אני ממד"א

יצחק לוי:  אני רוצה לברך את חברת הכנסת אתי עטייה

יצחק לוי:  אנחנו יודעים כמה עמלת על הצעת החוק הזאת, ואת כבר שנים איתנו בקשר כדי לקבל נתונים

יצחק לוי:  אנחנו מברכים על הצעת חוק עתידית שתוריד את נטל התשלום מהאזרח

יצחק לוי:  אנחנו כמובן נברך על זה ונעזור בכל מה שאפשר

יצחק לוי:  אני רוצה להודות לך, אדוני היושב-ראש, על כך שאתה מקדם את זה

יצחק לוי:       תכלית החוק היא לפתור מתשלום את מי שנפטר

יצחק לוי:  יש מצבים שאנשים נפטרים בבתים ואנחנו לא מפנים אותם לבית החולים

יצחק לוי:  אנחנו מציעים לשנות את המילים: "הוסע לבית חולים", במילים: "שטופל על ידי"

רקפת לוי: ממש לא

רקפת לוי:  זה משנה את כל העלויות

יצחק לוי: זה לא משנה את העלויות

רקפת לוי: מבחינתנו כן

אוריאל בוסו: אם הגעתם והוא נפטר

אוריאל בוסו:  למה אתם - - -     

יצחק לוי: אדוני, אם זה משנה את העלויות וזה אומר לפתוח את זה מחדש, אני  - - -      

נעם גרינשפון: אני מכללית

נעם גרינשפון:  הם לוקחים 200 שקלים – 192 שקלים ליתר דיוק – כשהם מגיעים לבית ורואים שהבן אדם מת

אוריאל בוסו: במקרה שהם קובעים מוות?     

יצחק לוי: אם הם קובעים מוות, לפחות בסל הכללית – פרמדיק שיש לו את הזכות לקבוע מוות – זה משולם היום באופן אוטומטי בלי שצריך להוסיף לחוק

אוריאל בוסו: זה המקרה הריק, כשאתם מגיעים ויש בן אדם - - -      

נעם גרינשפון: לא, הוא אומר כשאמבולנס רגיל מגיע עם חובש

יצחק לוי: לא, לא, לא

נעם גרינשפון: היום זה כבר נמצא

נעם גרינשפון:  היום משלמים באופן מלא ואוטומטי, אתה יכול לשאול את הסמנכ"ל

אוריאל בוסו: ומי שקובע מוות בבית?      

נעם גרינשפון: שולם על ידי כללית

יצחק לוי: בגלל זה אני אומר, אין לזה עלות

יצחק לוי:  זה משולם באופן מלא וזה לא מצוין בחוק, ואם כבר עושים תיקון אז שווה שלא תהיה לקונה

נעם גרינשפון: לא פה

נעם גרינשפון:  שהפרמדיק יקבע מוות

נעם גרינשפון:  אתה טענת על טיפול רפואי

ליאור ברק: מי שקובע מוות נכון להיום הוא פרמדיק, רופא ואחר כך גם מגיע שוטר

נעם גרינשפון: קבע מוות על ידי פרמדיק, לא על יד טיפול רפואי

אוריאל בוסו: אני יודע, אני חובש ונהג אמבולנס

אוריאל בוסו:  אם מפנים אדם שנפטר וכביכול סופו של דבר הוא לא אושפז – זה נמצא כחלק בחקיקה

אוריאל בוסו:  אני חושב שעל פניו, מבלי לציין סעיף נפרד – אם הוא בבית ולא פונה – אם מד"א זכאי להחזר באותו סטטוס כי כבר הגיע צוות וקבע מוות, אז זה נכלל בתוך זה, לא?          

יצחק לוי: מד"א כיום מקבל החזר

יצחק לוי:  אין פה עלויות נוספות אבל זה לא מצוין, ואנחנו לא רוצים להתעורר בעוד כמה חודשים

אוריאל בוסו: משרד האוצר וגם משרד הבריאות אומרים שזה בגדר של פתיחת הניסוח, אבל מבחינתם הם חושבים שזה נמצא בפנים

תמר צ'ין: כן, אנחנו נצטרך לבחון כל דבר כזה בארבעת הקופות

ליאור ברק: יש לנו הליך אחר שאנחנו נמצאים בו במסגרת בג"ץ בנושא הזה, ואני לא רוצה להתחייב מה מכוסה ומה לא מכוסה

ליאור ברק:  אני חושב שלא נכון להידרש לזה כרגע כי זה באמת לפתוח

אוריאל בוסו: כללית, הגיע הזמן להסדיר את כל הנושא

אוריאל בוסו:  משרד הנגב הגליל והחוסן הלאומי, נטע אבן צור

נטע אבן צור: בוקר טוב, אני רוצה להודות על הצעת החוק

נטע אבן צור:  אני מנהלת את מוקד אזרחים ותיקים, כוכבית 8840, אליו אזרחים ותיקים יכולים להתקשר, לפנות ולהתייעץ לגבי מיצוי זכויותיהם

נטע אבן צור:  אני רוצה לברך על הצעת החוק

נטע אבן צור:  אני רוצה לציין שיש לנו מאות שיחות כאלה בשנה מאזרחים שמפונים, ואחר כך מתקשרים להתייעץ כיצד הם יכולים לכסות את עלויות המימון שידם אינה משגת

נטע אבן צור:  אני מבינה את המשפט "תפסת מרובה לא תפסת", ושעדיף להעביר את החוק, אך מבקשת לציין בפני חברי הכנסת הנוכחים שאנחנו מאוד תומכים בהרחבת הזכאות

נטע אבן צור:  דיברתם על דרגת סיעוד (5) – מבקשים לשקול את הגיל, וכיוצא בזה את הרחבת הזכאים

אוריאל בוסו: זה היה נכון במסגרת ההסכמים הקואליציוניים,  אם השר הממונה היה מבקש תוספת ובכלל היינו מרחיבים – ובאנו על מקומנו בשלום

אוריאל בוסו:  כרגע, אנחנו נמצאים במסגרת שמשרד האוצר נתן, וצריכים להתכנס אליה

אוריאל בוסו:  אבל ללא ספק אפשר לחשוב

נטע אבן צור: צודק בדבריך, אני פשוט מכירה את השיחות הנכנסות אלינו בקרב אנשים שלא עומדים בשלושת הקריטריונים הנוכחים, ועדיין מחפשים כיצד לכסות את העלויות

אוריאל בוסו: אני שם תמיד סוגריים, ומכניס את הפן האישי

אוריאל בוסו:  ההורים שלי מבוגרים וסיעודיים ואני לא מכיר את  הכוכבית הזאת

אוריאל בוסו:  אני הבן היחיד שמגיע ובודק להם בכל פעם מה עושים

אוריאל בוסו:  אבא שלי קיבל אתמול חיוב ואני בא לבדוק

אוריאל בוסו:  אבא שלי אמר לי אתמול שבפעם הבאה הוא לא צריך אמבולנס וזה מאוד נוגע

אוריאל בוסו:  בלי כל קשר לזכויות, צריך לראות איך משווקים את זה לאוכלוסיית האזרחים המבוגרים, כי לא כולם מכירים

נטע אבן צור: אני אשמח לשוחח

נטע אבן צור:  תודה רבה

אוריאל בוסו: תודה רבה

אוריאל בוסו:  איחוד האמבולנסים בישראל

משה טיטלבאום: בוקר טוב לכולם, כבוד היושב-ראש, חברי הכנסת, וחברות הכנסת, אנחנו שמחים וחושבים שהצעת החוק הזאת תשפר היטב ותקדם מאוד את נושא פינוי האמבולנסים

משה טיטלבאום:  עם זאת, והערנו, ואני לוקח באחריות את השעה המאוחרת שזה קרה אתמול, אבל השיח הזה התחיל ב-2021, כפי שאמרה אתי עטייה

משה טיטלבאום:  הנושא הזה של חברות האמבולנסים הפרטיות, וביניהן נמצאת גם איחוד הצלה, הרי הן לא היו כשחוקק חוק בריאות ממלכתי ב-1994

משה טיטלבאום:  מאז נוספו כ-185 חברות פרטיות שנותנות שירותים ברחבי ישראל

משה טיטלבאום:  אני רוצה לציין שבמגזר הערבי רוב השירות ניתן על ידי חברות פרטיות

משה טיטלבאום:      למעשה, אנחנו באים לתקן כאן משהו חשוב, אבל משאירים משהו סופר-חשוב

משה טיטלבאום:  בניגוד למה שאמרה חברתנו, היועצת המשפטית של משרד הבריאות, החוק הוא לא קוהרנטי כפי שרואים אותו

משה טיטלבאום:  אני יכול לצטט חלק מסעיף בחוק שמדבר פעם אחת על אמבולנס, פעם אחת על מונית ופעם אחת על אמבולנס של מד"א, כך שהוא ממש לא קוהרנטי

משה טיטלבאום:  אם אנחנו באים ומדברים על תיקון, אנחנו חושבים שנכון לעשות את התיקון המינימלי שאנחנו מבקשים, לכלול את כלל חברות האמבולנסים, ולהשאיר אותו בצורה שתצמצם את הפרשנות

משה טיטלבאום:       אני אומר את הדברים מתוך ניסיון רב של הרבה מאוד שנים בפעילותי, גם כמנכ"ל איחוד הצלה לשעבר וגם כיועץ משפטי

משה טיטלבאום:  התמודדנו עם קופות החולים בעניין הזה – יש לי התכתבויות אין סופיות גם עם כללית, גם עם מאוחדת וגם עם לאומית בעניין ההחזרים

משה טיטלבאום:  חברות שהצליחו לייצר את הנרטיב ולהסתדר מול קופות החולים, הצליחו לקבל את ההחזרים

משה טיטלבאום:  חברות שלא, עדיין תקועות עם הרבה מאוד כסף

משה טיטלבאום:  לידיעת האוצר, לא מדובר בתוספת תקציבית

אוריאל בוסו: אתה מדבר על אלה שזכאים כבר

משה טיטלבאום: אנחנו מדברים על אלה שזכאים

משה טיטלבאום:  אנחנו גם לא מערערים על נושא תעריף מד"א; אנחנו מדברים על אותה מסגרת

משה טיטלבאום:  רק תנו לאותם אנשים שמפונים על ידי החברות הפרטיות – מדובר במספר עצום

משה טיטלבאום:  אנחנו מדברים על כ-50% מכוח האמבולנסים הפרטיים בישראל, שבמרביתם עושים פינויים לחולים סיעודיים ולקשישים – לקבל גם את התוספת וגם את ההחזר הזה

משה טיטלבאום:  אנחנו מברכים על הצעת החוק הזאת

חוה אתי עטייה: אם יש קבלה, זה לא קיים?      

משה טיטלבאום: אתי, יש לי הוכחות לכך

משה טיטלבאום:  אנחנו שכרנו את שירותיו של עורך דין שטיפל בנושא הזה בעבר, ונתקלנו בהרבה מאוד בעיות בנושא הזה

משה טיטלבאום:  אם כבר באים לתקן דבר שהוא כל כך מהותי, חשוב ונצרך, בבקשה תוסיפו או שתחסירו את המילה מד"א

משה טיטלבאום:  אני, חלילה, לא רוצה לפגוע במד"א, ואני מעריך ומוקיר את הפעילות של מד"א

אוריאל בוסו: בחוק המקורי כתוב אמבולנס ומד"א, לכן אנחנו נצמדים אליו

אוריה לוז: אני עורך דין מאיחוד האמבולנסים בישראל

אוריה לוז:  כמו שכתבנו מאוחר ואולי חלק לא הספיקו לראות, הבקשה שלנו מאוד מצומצמת

אוריה לוז:  עברנו על הדיון האחרון שלנו בוועדה, הוסבר מספר פעמים שהפרשנות האומרת אמבולנס זה כל אמבולנס

אוריה לוז:  אמבולנס שזכאי לשיפוי זה לא רק מד"א, זה כל אמבולנס

אוריה לוז:  אף אחד לא חלק על זה, לא חברי הוועדה ולא הייעוץ המשפטי של משרד הבריאות

אוריה לוז:  אין מחלוקת מה החוק אומר ומה הפרשנות שמשרד הבריאות מייחס לו

אוריה לוז:      אם אנחנו מסתכלים על התוספת, בחלק מהסעיפים כתוב אמבולנס – אמבולנס סתם

אוריה לוז:  בסעיף (3) לחלק השני, לתוספת השנייה, בסעיף (3)(א) כתוב אמבולנס; בסעיף (3)(ב) כתוב נט"ן; כאן בפעם הראשונה כתוב של מד"א

אוריה לוז:  באותו פרט בסעיף קטן (ג) גם כתוב אמבולנס של מד"א

אוריה לוז:       אם נלך לפרט 28 לחלק הראשון לתוספת ב-28 סעיף קטן (1) לא כתוב מד"א, בסעיף קטן (2) גם לא כתוב מד"א

אוריה לוז:  למרות שהסעיף המקביל הוא (3)(ב)

אוריה לוז:  יש חוסר קוהרנטיות בתוספת, כי היא תוספת ישנה משנת 1994

אוריה לוז:  אנחנו מבקשים שיתאימו את נוסח התוספת בהזדמנות שאנחנו כבר מתקנים אותה, לפרשנות שכולם מסכימים עליה

אוריה לוז:     החלק היחיד שצריך לתת לו טיפול, אם מורידים את המילים מד"א בכל המקומות שמופיעים בתוספת, הוא לעניין התעריפים

אוריה לוז:  משרד הבריאות אומר שלא יהיו תעריפים אחרים, וזה בסדר, אנחנו מסכימים לזה, התעריפים הם תעריפים של מד"א

אוריה לוז:  על זה אפשר להסכים בסעיף הגדרות שאומר: סכום ההוצאה וסכום ההחזר שיתקבל הוא בהתאם לתעריפים שקבועים בתקנות מד"א

אוריה לוז:  יש תקנות שמוסדרים בהן תעריפי מד"א

אוריה לוז:  ולכן זה פשוט וגם נכון לעשות את זה בהזדמנות הזאת, על מנת לייצר קוהרנטיות אמיתית בחוק, בסעיפים שלא תיקנו אותם משנת 1994 ועכשיו אנחנו ניגשים לטפל בהם

אוריה לוז:  זאת דעתנו וזה מאוד מצומצם

רקפת לוי: שלום, אני מכללית, חטיבת הכספים

רקפת לוי:  אני רוצה להתייחס ולציין שתעריפי מד"א הם תעריפים מאוד מאוד גבוהים והם עול על הקופות

אוריאל בוסו: אם כך את צריכה לתמוך בשינוי

רקפת לוי: אני לא רוצה עוד גורמים שיעבדו לפי תעריפי מד"א, כי אז בכלל לא נוכל לעמוד בעלויות

רקפת לוי:  אין לנו את האוכלוסייה הזאת, כי אין לנו את הנתונים מביטוח לאומי, ולפי אומדן שקיבלנו יחד עם משרד האוצר הבנו שמדובר  – רק בכללית – בכ-6 מיליון שקלים

רקפת לוי:  אם האומדן שלנו נכון, וקורה לא אחת שאנחנו נאלצים לראות בסוף שהאומדנים היו שגויים בעת החקיקה, ואז אנחנו נשארים עם גירעונות גדולים ועם פערים

רקפת לוי:       אנחנו בתקופת פוסט-קורונה, הקופות בגירעונות מאוד גדולים ויש עלייה בביקושים בשירות הבריאות

רקפת לוי:  אנחנו לא יכולים להעביר הצעות חוק שיטילו עלינו הוצאות נוספות

יאסר חוג'יראת: הקופות קיבלו הרבה כסף בקורונה

רקפת לוי: ולכן חשוב שיהיה שיפוי מלא

רקפת לוי:  ויכול להיות שיש אפשרות שמד"א יתנו הנחות לחלק מהאוכלוסיות האלה כי התעריפים מאוד גבוהים

חוה אתי עטייה: גברתי, זה דיון בפני עצמו, זה לא כאן

אוריאל בוסו: שי סומך

שי סומך: אני ממשרד המשפטים, הקושי בהצעה הוא עניין התעריף

שי סומך:  וכיום התעריף לא מוסדר בצו הפיקוח על המחירים

שי סומך:  כדי להשלים הצעה כזאת צריך לעשות מהלך משלים שלוקח זמן

אוריאל בוסו: אנחנו נעבוד עם משרד הבריאות והאוצר לגבי התעריפים בדיון בנפרד

שי סומך: האגרות הן לא הפתרון, צריך תיקון תעריף וזה לוקח זמן

שי סומך:  וכרגע תיקון שמוצע ללא התיקון של התעריף יצור חוסר בחקיקה בנושא התעריף

שי סומך:  אני לא יודע איך אפשר לתקן אותו בהליך הזה

עדה מימון: אני רוצה להבין, גם התיקון של להוריד את המילים מד"א וליישר קו שתמיד תהיה הפנייה לאמבולנס לפי הגדרת פקודת התעבורה, מבחינתכם זה משהו שיכול ליצור בעיה, אם אנחנו לא מתקנים במקביל את נושא התעריפים?     

שי סומך: נכון

עדה מימון: אז אתם אומרים שצריך לעשות כמכלול אחד

יאסר חוג'יראת: ממה שהבנתי, כל אמבולנס יכול לפנות, והוא יקבל לפי תעריף מד"א

יאסר חוג'יראת:  מה הבעיה לעשות שינוי? במקום שיהיה כתוב אמבולנס של מד"א, תהיה הגדרה שמי שיכול לפנות הוא כל אמבולנס שהוא מוכר ושיש לו אישור ממשרד הבריאות – זה הכול

יאסר חוג'יראת:  ואז אין פרשנות אם נכון או אם מאפשרים או לא מאפשרים לו

יאסר חוג'יראת:  צריך ליישר קו שתהיה תקנה, שכל אמבולנס מוכר במדינה ובמשרד הבריאות יוכל לפנות

יאסר חוג'יראת:  את התעריף אתם קבעתם לא אנחנו, אמרתם שהתעריף הוא לפי מד"א, אף אחד לא דיבר על התעריף

שי סומך: התפיסה שהתעריף המקסימלי הוא התעריף של מד"א היא בגלל הנוסח של החוק

שי סומך:  אם מבטלים את ההפניה למד"א אז יש בעיה כי אין הסדרה לגבי התעריף וההסדרה צריכה להיות במקום אחר

אוריה לוז: אפשר להוסיף הסדרה באותו סעיף

אוריה לוז:  אפשר להגדיר את ההחזר

תמר ליפשיץ: עוד פעם פתיחה מחדש של כל הדבר הזה

אוריה לוז: זאת לא פתיחה, זאת שורה

תמר צ'ין: בטח שכן

תמר צ'ין:  זה לא נושא החקיקה

שי סומך: מחירים לא מוסדרים בתוספת השנייה

אוריה לוז: היום החוק לא אומר תעריף מד"א

אוריה לוז:  הוא לא אומר את המילים תעריף מד"א, זאת פרשנות שאתם הוספתם וזה בסדר, זה נכון

אוריה לוז:   גם אתם אמורים לרצות לייצר לזה בהירות, זה בסוף לשוני

תמר צ'ין: אתה אומר בואו נתקן את כל הלקויות בחוק

אוריאל בוסו: הוא מעלה כאן נקודה שבחלק מהסעיפים מוזכרת המילה אמבולנס או פינוי וזה מדובר באופן כללי על שאר האמבולנסים, מבלי להיכנס לעניין התעריפים – שאני מסכים איתך, צריך לבדוק את הדברים – כאן אנחנו מצמצמים את זה רושמים מד"א, והוא אומר שהחברות כן מקבלות את ההחזרים ועומדים מולם

אוריאל בוסו:  ואם הם יהיו זכאים בחוק הם יהיו זכאים גם במקרה הזה

אוריאל בוסו:  אז הוא שואל האם ניתן להוסיף אמבולנס מד"א או כל זכאי אחר? בניסוח כזה שלא פוגע או משנה את המסגרת

תמר צ'ין: להיפך, כרגע איך שנוסח החוק מנוסח זה יאפשר – כמו בכל דבר אחר שקיים היום בתוספת השנייה בחוק בריאות ממלכתי – גם לאמבולנס של מד"א וגם לאמבולנסים אחרים לפנות

תמר צ'ין:  אין פה שום שינוי וזה כדי לשמור – כמו שתמר ממשרד הבריאות אמרה, אנחנו משתדלות לשבת לפי שם – על קוהרנטיות של נוסח החוק

תמר צ'ין:       האם יש דברים אחרים בחוק בריאות ממלכתי וגם ספציפית לעניין מד"א או בחוק מד"א, שאפשר לדון בהם, ואפשר לפתוח? יש גם הצעת חוק שמונחת על שולחנך, כבוד היושב-ראש, שעוסקת בין השאר בנושאים האלה שאפשר לדון בהם

תמר צ'ין:  כמובן שזה חשוב, אבל לא חלק מהדיון הזה

תמר צ'ין:  וכמו שחברת הכנסת אתי עטייה אמרה, אנחנו פה לעניין מאוד מאוד מסוים שנמצא לו פתרון, ונעשתה עבודת מטה ארוכה, שלשמחתנו הגיעה לפתרון ואנחנו רוצים שהוא יתקדם

תמר צ'ין:  לא נכון לפתור את כול הסוגיות הפתוחות בנושא הזה תוך כדי הצעת החוק הזאת

אוריה לוז: קודם כול, לעניין עבודת המטה שנעשתה אחרי הדיון לקריאה ראשונה, הכניסו לדברי ההסבר את כל הדברים שאמרו בדיון הקודם

יאסר חוג'יראת: זה שינוי שלא עולה כסף

יאסר חוג'יראת:  אין שינוי תקציבי, אנחנו נשארים במסגרת התקציבית

ליאור ברק: השינוי הזה כשלעצמו הוא שינוי טכני, רק שכל עוד לא הסדרנו במקביל את התעריף בחוק פיקוח שזה הליך של שנה או יותר, אנחנו לא נוכל לאשר את השינוי הזה מבלי שהסדרנו במקום אחר את גובה התעריף

ליאור ברק:  ולכן, המשמעות היא שנעכב את זה עד שיוסדר חוק הפיקוח

אוריה לוז: מה הקשר לחוק הפיקוח?      

יאסר חוג'יראת: אני לא משוכנע

אוריאל בוסו: הבנתי את הרציונל שעומד מאחורי זה, מעבר לזה שאתה אומר אמבולנס של מד"א או כל אמבולנס כללי, פרטי או מי שזכאי, אין אחידות בתעריפים, וקופות החולים ומשרד האוצר יתנו לפי הזכאות

יאסר חוג'יראת: בינתיים משלמים לפי מד"א נכון? אם תרצו לעשות רישיונות ולעשות סדר זה משהו אחר, אבל בינתיים

יאסר חוג'יראת:  אני לא משוכנע ממה שאתה אומר, היום אתם משלמים לפי מד"א

יאסר חוג'יראת:  הם מבקשים להכניס כאן, הם לא דורשים תוספת תשלום, אלא שתשלמו להם כפי שאתם משלמים למד"א

יאסר חוג'יראת:  אתם רוצים לשנות את התעריף? תדונו בזה אחר כך, אין בעיה

ליאור ברק: זה נמשך ויימשך

ליאור ברק:  הקופות ימשיכו לעבוד עם חברות אמבולנסים פרטיות

ליאור ברק:  ברגע שאתה מוריד את המילה מד"א, הורדת בעצם את הגידור של התעריף

ליאור ברק:  ואתה צריך להסדיר אותו בחוק אחר

משה טיטלבאום: לא, ממש לא

משה טיטלבאום:  נגדיר אותו בהגדרות בכלליות

תמר ליפשיץ: זאת כבר פתיחה מחדש

אוריאל בוסו: הוא אומר שזה דיון אחר

יאסר חוג'יראת: אני אשמח לשמוע את הפרשנות של היועצת המשפטית שלנו

עדה מימון: אני אעיר שהנושא הזה כבר עלה בכנסת הקודמת בדיונים לקריאה ראשונה, ולפי מה שהבנתי המשרדים בחנו את זה ואמרו שבשלב הזה, זה חורג מגדרי הצעת החוק

עדה מימון:  זה נכון מה שהם טוענים משפטית, כרגע תעריף מד"א משולם בגלל שכתוב אמבולנס של מד"א, ומשרד הבריאות פירש את זה כך שלא בדווקנות רק אמבולנס של מד"א, אלא באמבולנס לפי תעריף של מד"א

עדה מימון:  אם אנחנו שומטים את המילים האלה נצטרך במקום אחר לעגן מהו אותו תעריף שיקבלו עליו החזר

עדה מימון:  אפשר לעשות על זה עבודה, וזה ידרוש מאיתנו יותר זמן, אבל זה אפשרי וזאת החלטה שלכם

אוריאל בוסו: תודה

אוריאל בוסו:  אפי פלדמן, איחוד האמבולנסים בישראל

אפי פלדמן: נייר העמדה הוגש רק אתמול, אבל אי-אפשר להגיד שלא היה דיון שקשור לדיון הזה, ושלא ישבתי פה והצגתי את הדברים

אפי פלדמן:  ולפני הקריאה הראשונה אמרת את אותם הדברים, קודם כול תשחררו אותנו, נעביר את זה בקריאה ראשונה ומבטיחים לכם שבקריאה שנייה ושלישית הנושא ידון

אפי פלדמן:  להגיד אל תעכבו את זה עכשיו בשנייה ושלישית, אז מה עשינו? לא ביקשנו עוד כסף או תעריף אחר, לא מבקשים שום דבר

אפי פלדמן:  הצעת החוק הזאת מיועדת לאוכלוסייה מאוד מסוימת שרובה משתמשת בשירותי אמבולנס לא של מד"א

תמר ליפשיץ: היא תהיה זכאית

אפי פלדמן: נכון, הם יהיו זכאים

אפי פלדמן:  הסיטואציה היא פשוטה מאוד, איך הם יקבלו את הכסף? אם הם יפונו על ידי מד"א הם בכלל לא יראו חיוב זה פשוט ישולם ישירות

אפי פלדמן:  לא מתקנים כרגע את מה שנרשם זה אומר שבמקרה של החברות הפרטיות, הם יצטרכו לשלם ולקבל החזר

אפי פלדמן:  הכותרת בישראל היום היא שאנשים נאלצים לבחור איזה תרופות לקנות

אפי פלדמן:  כל אותם אנשים – ויושבים פה גם מביטוח לאומי – אפשר להוריד שעה בחודש כדי לקבל לחץ מצוקה, כולכם מכירים את זה

אפי פלדמן:  לאיפה לחצני המצוקה מחוברים? כולכם יודעים? לאיפה האוכלוסייה הזאת פונה? היא פונה לאותם מוקדים

משה טיטלבאום: תגיד להם, לאיפה היא פונה

אפי פלדמן: לאותם מוקדים של לחצני המצוקה

אפי פלדמן:  כמו אנוש ושר"פ

אפי פלדמן:  דיברנו עם כולם, והם אמרו לנו: אם החוק הזה עובר תהיה פה בעיה

אפי פלדמן:  והבעיה הזאת ניתנת לפתרון מאוד פשוט, אפשר לכתוב תעריף מד"א ודברנו על זה בכל דיון

תמר צ'ין: שתי סוגיות נפרדות שאתה מעלה

תמר צ'ין:  רק לחדד, המצב נשאר כמו שהוא במובן של איזה תעריף משולם ומנגנון ההתחשבנות

אפי פלדמן: לפי הפרשנות

תמר צ'ין: כל מה שהצעת החוק הזאת עושה – היא לא משנה מציאות – היא מרחיבה את הזכאות למציאות הקיימת

אפי פלדמן: רשום מד"א? עכשיו יש פרשנות

אפי פלדמן:  קופות החולים מפרשות את זה איך שהן רוצות

אוריאל בוסו: תמר, הוא לא אומר שנשנה את המציאות

אוריאל בוסו:  הוא אומר שחלק מהחברות יודעות לעבוד מול משרד הבריאות ומול ההחזרים וזה בסדר

אפי פלדמן: כולנו בעלי רישיון במשרד הבריאות

אפי פלדמן:  כרגע ההרחבה הזאת היא לאוכלוסייה מסוימת, ואומרים לה תשתמשי רק בספק מסוים, אל תשתמשי בספקים שאת משתמשת

אפי פלדמן:  הפרשנות אומרת שזה רלוונטי לכולם בשביל - - - קופות החולים לוקחות את זה – מניסיון, ואפשר להראות כאן את כל ההתכתבויות

שי סומך: לא אנחנו לא אומרים

אוריאל בוסו: אפי, זה עדיין רלוונטי לכולם

אוריאל בוסו:  ועדיין, מי שזכאי לפי הצעת החוק הזאת יקבל את ההחזרים

אוריאל בוסו:  אתה אומר שצריך שזה יהיה מוסדר, שלא יצמצם

אוריאל בוסו:  כדי שלא נצטרך להסביר כל פעם

אפי פלדמן: זה לא יהיה מוסדר, כי רשום של מד"א, וקופות החולים מפרשות את זה איך שהן רוצות

אפי פלדמן:   גם היום, פעם רשום מד"א ופעם לא, ויצא חוזר מנכ"ל שאומר לקופות להחזיר את הכסף גם לחברות הפרטיות

אוריאל בוסו: בסופו של דבר הצעת החוק לא תגרע מכל התקשרות אחרת שקיימת היום

תמר ליפשיץ: זה שני דברים שונים

תמר ליפשיץ:  ההתחשבנות הישירה היא נושא אחר

אפי פלדמן: ההתחשבנות הישירה נגזרת מאותו תיקון

תמר ליפשיץ: לא, לא

אפי פלדמן: מה לא? זאת המציאות, רוצה לראות את התשובות של קופות החולים לנושא הזה? הם משתמשים בזה שכתוב מד"א, ואומרים עם מד"א אנחנו חייבים ואתכם לא, הם משתמשים במה שרשום בחוק

אוריאל בוסו: שמעתי ואני מבין את הרעיון, אנחנו נחדד את זה ותכף ניגע בנקודה הזאת

אוריאל בוסו:  מנהל מחלקת בקרת מערך אמבולטורי, שירותי בריאות כללית, נעם גרינשפון

נעם גרינשפון: קודם כול, הצעת החוק היא מבורכת

נעם גרינשפון:  מדובר באנשים מוחלשים בחברה, אני מטפל בהם יום-יום כשהם מגיעים אליי למשרד, ומגיעים להנהלה הראשית כדי להשיג איזושהי הנחה על תעריפים גבוהים

נעם גרינשפון:  אני מברך על כך שתפתחו את זה בדיון אחר כי התעריפים של מד"א באמת גבוהים

נעם גרינשפון:  אותם מטופלים נזקקים לשלם מאות שקלים, היום לנסוע בנט"ן בערב עולה 1,000 שקל, ואם זה טיפול אלקטיבי אז נפתח מונה וזה יכול להגיע גם ל-4,000-3,000 שקל

נעם גרינשפון:  בקורונה ראינו שטרי חוב של 15,000 שקל, שמטופלים היו צריכים לנסוע שלושה-ארבעה באמבולנס וחייבו אותם באלפי שקלים

קריאה: חייבו את הקופה, לא אתכם

קריאה:  וזה לדיון אחר

רקפת לוי: גם לקופה אין משאבים בסוף לסכומים כאלה

נעם גרינשפון: שלחו שטר חוב למטופל, זה שהקופה שילמה ולקחה את התשלום, זה אנחנו לקחנו

אוריאל בוסו: אנחנו זוכרים מקרים בקורונה, כשאדם פונה לאיזשהו מקום וכשהיו שתיים או שלושה מאותה משפחה, כל אחד קיבל חשבון בנפרד למרות שזה אותו אמבולנס

נעם גרינשפון: הם גם עושים הנחה, השני 50% יש להם מנגנון הנחות

אוריאל בוסו: זה לא הדיון כרגע, הם לא מוכנים לדיון

נעם גרינשפון: זה לא הדיון, אבל חשוב לעלות את זה

רקפת לוי: חשוב שאחרים לא ישתוו לתעריפי מד"א, וזה מה שמבקשים

נעם גרינשפון: חשוב מאוד להעלות את זה, פה מדובר על פינויים דחופים

אוריאל בוסו: אני אתן לך תשובה, אם תעמדי מול האמבולנסים הפרטיים במקרה הזה הם יתנו לך גם 50%

אוריאל בוסו:  אני מכיר את הגופים האלה, אין להם עניין והם רוצים לעבוד

רקפת לוי: אני לא רוצה שבהצעת חוק אני אדרש לשלם לפי תעריפי מד"א

נעם גרינשפון: זה צריך להיות דיון בפני עצמו, כי תעריף מד"א יפתח את החברות הפרטיות

אוריאל בוסו: תודה רבה, פיני רבינוביץ', יושב-ראש עמותת יקיר לי 

פיני רבינוביץ': תודה

פיני רבינוביץ':  אני רציתי לדבר על הנושא השני של החוק, החזר הוצאות נסיעה לילדים של אנשים שנפטרים

פיני רבינוביץ':  אני אביה של דסי רבינוביץ', שנפטרה ממחלת הסרטן, והשאירה לנו תובנה אחת על עניין הדעה השנייה,Second Opinion , מה שלא היה לפני 27 שנה

פיני רבינוביץ':  כשהיא נפטרה לקחתי על עצמי לצאת למסע ולעזור למשפחות שכולות שהילדים שלהם נפטרו ממחלות ואסונות טרגיים

פיני רבינוביץ':  קרנות שכול אזרחי

פיני רבינוביץ':      פנתה אליי אימא שהילד שלה פירפר והגיע למד"א

פיני רבינוביץ':  קבעו מוות ולקחו אותו לבית החולים

פיני רבינוביץ':  הוא נשאר בבית החולים כשעה שעתיים וקבעו את מותו

פיני רבינוביץ':  לאחר מכן, היא קיבלה חשבונית על סך 947 שקלים

פיני רבינוביץ':  אמרתי אוקיי, בואו ננסה לבדוק איפה אפשר להקל על המשפחה

פיני רבינוביץ':      אני רוצה באותה ההזדמנות להודות לחברת הכנסת אתי עטייה ולשרה אורית סטרוק, ולך אדוני היושב-ראש, שקידמתם את החוק הזה

פיני רבינוביץ':  זה אחד הנושאים שאנחנו כחברה חייבים להתייחס למשפחות השכולות של השכול האזרחי – כמו שקראנו להם – שהם לפי דעתי האישית, נמצאים בחצר האחורית של השכול

פיני רבינוביץ':  הם לא מדוברים, הם שקופים ואנחנו מנסים לעשות אותם זקופים

פיני רבינוביץ':  ב-6 ביוני ייערך כאן יום המודעות לשכול האזרחי, גם בוועדה, ובאתי להודות

אוריאל בוסו: תודה רבה, תמשיך לעשות דברם טובים לעילוי נשמתה

אוריאל בוסו:  זה סיפור שאנחנו מכירים וגדלנו עליו

אוריאל בוסו:  בקי קשת, קול הרבנים לזכויות אדם והפורום למאבק בעוני

אוריאל בוסו:  בבקשה

בקי קשת: תודה, כבוד היושב-ראש, ותודה רבה, לחברת הכנסת אתי עטייה, שהביאה נושא כל כך חשוב ואני מקווה שהחוק הזה יעבור במהרה

בקי קשת:  רציתי לציין שתי נקודות, אנחנו מפעילים מרכז זכויות בחדרה שמקבל הרבה פניות גם מחדרה וגם מוואדי ערה

בקי קשת:  כלומר, ממגוון קהילות

בקי קשת:  יש עוד קבוצות שלא נכנסו לחוק, כמו שכולם מבינים, ולא צריך לעקב את החוק בשביל זה

בקי קשת:  יש את העניין של פריפריה ומרכז שהוא מאוד בולט גם בסיפור הזה, והוא לא מקבל מענה ראוי

בקי קשת:       ההצעה שאני מציעה, לכבוד היושב-ראש של הוועדה, בכובע של מחוקק – ואני מאוד מקווה שזה יעבור מהר – וגם בכובע של הוועדה אני אשמח מאוד אם הוועדה תיקח על עצמה לקבל בזמן מסוים מענה מפורט ממספר גופים, ממד"א וגם מהאמבולנסים הנוספים שפועלים, מביטוח לאומי וממשרד הבריאות

בקי קשת:  לקבל מערך נתונים שנותן לנו התייחסות לכמה סוגיות שצריכות להיות בסיס להמשך ההרחבה של החקיקה

בקי קשת:       אחת, תתייחס לאוכלוסיות ספציפיות שנוטות ליפול ושנמצאות בבעיה משמעותית

בקי קשת:  לדוגמה, מגיעים אלינו אנשים עם בעיות כרוניות של סכרת, שהרבה פעמים נופלים בחדר מדרגות, מזמינים להם אמבולנס, הם נשארים 12 שעות בחדר מיון עד שמאזנים אותם ובסוף משחררים אותם והם לא אושפזו

בקי קשת:  לא יזמינו להם אמבולנס? ככה אנחנו מחנכים את הציבור? אתם רואים אדם שנפל ברחוב, אל תזמינו לו אמבולנס? לא התכוונתי להאריך בדוגמה, אבל להערכתי גם מד"א, גם משרד הבריאות וגם הביטוח הלאומי, יוכלו לתת לנו קבוצות אוכלוסייה ספציפיות שראוי לתת להן את ההתייחסות

בקי קשת:      ולעניין ההתייחסות הגיאוגרפית, ההבדל בתעריפים וגם בנתונים של המזמינים, ועל מקום שאין לו שירותי בריאות מקיפים

בקי קשת:  להבנתי, בפריפריה מזמינים הרבה יותר אמבולנסים, וראוי שגם זה יבוא לידי ביטוי בשיפוי ובטיפול

בקי קשת:  אני מאוד אשמח אם יושב-ראש הוועדה, יוכל לקבוע דיון נוסף

בקי קשת:  תודה, אדוני

אוריאל בוסו: תודה רבה, שמענו את הדברים והנקודות הוצגו לפני, זה חשוב בפני עצמו

אוריאל בוסו:  תמר קליסבנסקי, מנהלת תחום בתי חולים, מכבי שירותי בריאות

תמר קליסבנסקי: כבוד היושב-ראש, אני רוצה להעלות שלושה נושאים

תמר קליסבנסקי:  בנוגע לתעריפי הקופות

תמר קליסבנסקי:  למכבי, ואני חושבת שגם לקופות אחרות, יש הסכמים עם ספקי אמבולנסים רבים

תמר קליסבנסקי:  ברגע שתקבעו תעריף תאבדו את כל היכולת שלנו למשא ומתן, ותהיה פה תוספת עלות שצריך יהיה לקחת אותה בחשבון

תמר קליסבנסקי:       דיברתם על כך שהחוק יעודד אנשים שכרגע חוששים להשתמש בגלל העלות

תמר קליסבנסקי:  אנחנו מבינים שיהיה גידול בשימושים וזה מבורך, אנחנו מברכים על החוק, אבל צריך לקחת בחשבון שצריך שיהיה שיפוי תקציבי לקופות, ושיהיה גידול ולכן יהיה צריך לקחת בחשבון את הגידול הזה בשיפוי

תמר קליסבנסקי:       דבר אחרון, הפינוי ממוסד סיעודי לטופלים סיעודיים שנמצאים כרגע בקוד של משרד הבריאות, הוא על חשבון המוסד הסיעודי

תמר קליסבנסקי:  חשוב שהחוק לא יגרום לעלות הזאת להיות על חשבון הקופות

חוה אתי עטייה: העלנו את זה בדיון הקודם, זה כולל את המוסדות

תמר צ'ין: צריך להדגיש, אנחנו מתקנים את התוספת השנייה שעוסקת רק במי שנמצא בקהילה

תמר צ'ין:  מי שנמצא במוסד סיעודי, שהוא בתוספת השלישית, בחלק הזה החוק לא חל עליו, כי הוא מוחל בתוספת אחרת

תמר צ'ין:  ושם זה ממומן באמצעות התוספת השלישית

תמר צ'ין:  כל מה שמכבי מציינים היא לוודא שאין פה הסטה בין מקורות המימון

תמר צ'ין:      להבהיר לפרוטוקול שמי שמאושפז במוסד סיעודי – מכונה מוסד קודים – שהוא בתוספת השלישית, בערוץ אחר, לא נפגעות זכויותיו

תמר צ'ין:  המימון נשאר בתוספת השלישית ולא מוסט למימון התוספת השנייה בגלל החוק הזה

אוריאל בוסו: אוקיי, תודה

אוריאל בוסו:  יש עוד מישהו מסביב לשולחן שרוצה להגיד משהו, לפני שנתחיל את ההקראה? חבר הכנסת וחבר הוועדה, משה שמעון רוט, בבקשה

משה שמעון רוט: תודה

משה שמעון רוט:  אני רוצה להציף נקודה מסוימת, גם כשבן אדם נפטר בבית ולא לוקחים אותו לבית החולים ישנה עלות למדינה בכך הכול, כי מגיע רופא שקובע את מותו ובודק שהכול בסדר ולא חלילה משהו אחר קרה

משה שמעון רוט:  בו בזמן כשבן אדם הגיע לבית החולים או אפילו לא הגיע ונפטר בתוך האמבולנס יחסך כל הדבר הזה

משה שמעון רוט:       זאת לא בדיוק עלות נטו, יש איזשהו איזון בחלק הזה, בכסף שנחסך בלהביא אנשי צוות לבית של הבן אדם

משה שמעון רוט:  זאת לא עלות נטו בלבד, וגם אם זה יהיה עלות נטו אני בעד

משה שמעון רוט:  זה לא 100 שקלים מול 100 שקלים, כי חוסכים מהצד השני חלק של העלות בזמן פטירה של אדם בבית

אוריאל בוסו: רופא שמגיע לבדיקה, או שמגיע חובש בגלל פגיעה כזו או אחרת,  או כשיש פינוי או שנט"ן מגיע, ברמת הפינוי ולא ברמת טיפול רופא

אוריאל בוסו:  זה לא תחליף, זה תלוי מהי סוג הקריאה

אוריאל בוסו:  אתה צודק, יש הרבה שיקולים שאנחנו צריכים לעשות במערכת הבריאות, עלויות מול חיסכון וצריך להסתכל על כך בעין כזאת

עדה מימון: יש לנו שני עניינים לפני שאנחנו עוברים להקראה, נושא דרגת ציון (5) שהבנתי שהוא כן נכנס מבחינתכם? אנחנו צריכים גם להוסיף את פסקה (5)

עדה מימון:  ואת נושא השר"מ שאמרנו שממילא זאת בדיוק אותה זכאות

תמר צ'ין: תוך כדי בדקנו, ויש לזה השלכות רוחב אחרות

תמר צ'ין:  זה לא משהו שאנחנו יודעים להכניס עכשיו

עדה מימון: השר"מ? 
 

תמר צ'ין: כן, זה לא התחום שלי, אני מבריאות ותוך כדי ניסיתי להבין ממי שמתעסק אצלנו בביטוח לאומי

תמר צ'ין:  זה לא נכון שהם תמיד באים יחד, זה אירוע נפרד

תמר צ'ין:  אני לא יודעת להסביר כמו שצריך, כי לא הייתה אפילו הפסקה

תמר צ'ין:  אם רוצים שנבחן אז נבחן, אבל אם רוצים שנצביע עכשיו צריך להשאיר את זה איך שזה

עדה מימון: השאלה האם אין כאן בעייתיות? שי גם אלייך

עדה מימון:  אם אנחנו אומרים שזה אנשים שמבחינת המצב והזכאות הם אותם אנשים, והם עשו איזושהי בחירה כדי להמשיך לקבל את קצבת השירותים המיוחדים

עדה מימון:  האם יש סיבה לגרוע מהם את הזכאות הזאת?      

שי סומך: מבחינה משפטית יכולה להיות הבחנה

שי סומך:  השירותים המיוחדים ברמה הגבוהה הם סכום מאוד גבוה

שי סומך:  אפשר לחיות בין אם ניתנה להם הזכאות או אם לא ניתנה להם הזכאות

שי סומך:  זאת אוכלוסייה אחרת מבחינת ההכנסות

חוה אתי עטייה: מה טוען היועץ המשפטי של ביטוח לאומי?      

חנן פורת: השאלה על השר"מ?      

חוה אתי עטייה: שר"מ וגמלת סיעוד, שתי האוכלוסיות

עדה מימון: לגבי השר"מ, נאמר שאומנם מדובר בקבוצות שיכולות להיות זהות, אבל כמו שהסביר משרד המשפטים, מה שהם מקבלים הוא לא בהכרח זהה

עדה מימון:  לכן לא בהכרח צריך להשוות את מצבם גם מבחינת הזכאות

חוה אתי עטייה: גמלת השר"מ יותר גבוהה מגמלת הסיעוד?      

חנן פורת: השר"מ ברמות האלה יכולה להיות יותר גבוהה

חנן פורת:  בגלל זה הם מעדיפים להישאר בשר"מ במקום הסיעוד

חוה אתי עטייה: כי אתם טענתם ואתם העליתם את הסוגיה הזאת

חנן פורת: מבחינת המצב שלהם הם למעשה זהים למי שנמצא בסיעוד ברמה (6)

אוריאל בוסו: אפילו שמדובר ב- - - , האם זה משהו שצריך לפתוח ולאמוד אותו אחרת?      

יאסר חוג'יראת: הוא אומר שממילא הם זכאים כי הם ברמה (6)

יאסר חוג'יראת:  נכון?      

עדה מימון: לא, הם לא

חנן פורת: מבחינת הצורך שלהם בסיוע בפעולות היום יום או בהשגחה, הם יכולים להיות זהים למי שזכאי לרמה (6) בסיעוד

חנן פורת:  הם בחרו מהסיבות שלהם להישאר בשר"מ

חוה אתי עטייה: אבל האוכלוסייה הזאת מקבלת קצבת הבטחת הכנסה?     

חנן פורת: בישיבה כאן אתם התכוונתם למי שמקבל גם שירותים מיוחדים, וגם 80 ומעלה וגם מקבל את השלמת ההכנסה

חוה אתי עטייה: נכון, זה הקריטריונים שלנו, גמלת סיעוד ברמה (6)

חוה אתי עטייה:  לא הכנסנו את השר"מ

נעם גרינשפון: חשוב להגיד, לקופות אין את הנתונים האלה של הבטחת הכנסה

נעם גרינשפון:  ביטוח לאומי לא מעביר לנו את הנתונים האלה של הבטחת הכנסה, צריך לפתח ממשק

נעם גרינשפון:  על גמלת סיעוד אנחנו יודעים כי יש לנו ממשק

נעם גרינשפון:  וכדי שנוכל לשלם למטופלים ושהם לא יצטרכו לבוא למרפאה - - -      

חנן פורת: גמלת סיעוד אתם יודעים

נעם גרינשפון: יודעים, דיברתי על הבטחת הכנסה

חנן פורת: אבל אתם לא יודעים את הרמה

תמר צ'ין: גמלת סיעוד אתם יודעים גם עם הרמה? יש לכם רמות?      

נעם גרינשפון: יודעים את הרמה, מקבלים את רמת הזכאות מביטוח לאומי

נעם גרינשפון:  גם זה אחרי הרבה מאבקים אבל את הבטחת ההכנסה אנחנו לא מקבלים

חנן פורת: גם את זה מקבלים, כי יש הטבות לגבי משרד הבריאות

נעם גרינשפון: לא מקבלים הבטחת הכנסה, מקבלים - - - מאוכלוסייה, שיכול להיות שחלקם מקבלים הבטחת הכנסה אבל לאו דווקא

נעם גרינשפון:  אנחנו צריכים ממשק עם הביטוח הלאומי

חנן פורת: צריך לבדוק את זה

אוריאל בוסו: אוקיי

עדה מימון: אני מקריאה

עדה מימון:  הצעת חוק ביטוח בריאות ממלכתי (החזר דמי נסיעה באמבולנס לחולה סיעודי ובעד חולה שנפטר), התשפ"ב–2022

עדה מימון:  כמו שנאמר הוחל על ההצעה הזאת דין רציפות

עדה מימון:       	או (5) אנחנו מוסיפים פה

עדה מימון:          ואנחנו עושים תיקון גם בחלק השני של התוספת השנייה

חנן פורת: סליחה, אמרת להכניס את רמה (5)

חנן פורת:  רמה (5) או רמה (6)?      

עדה מימון: סעיפים 224(א)(5) ו-(6)

אוריאל בוסו: (5) ומעלה

חנן פורת: זה רמות הסיעוד, ברמות (5) ו-(6)      

חוה אתי עטייה: ענת, את זוכרת שהעלנו את (5) ו-(6)?       

תמר צ'ין: לגבי הנוסח של הנפטר בטרם אושפז, עלו חידודים ואני תוהה האם נכון להגיד: "שנפטר במהלך הנסיעה"? כי זה היה הנוסח המקורי שדיברנו עליו

תמר ליפשיץ: לא, זה הנוסח שכתוב

תמר צ'ין: זה מה שדיברנו עליו, אבל לאור הדיון שהתנהל פה – על איך יחייבו – אם זה כשהוא הגיע הביתה או לא הגיע הביתה

תמר צ'ין:  נניח שהגיעו שלוש ניידות כי מישהו נפטר, איך מחייבים? הדיוק שזה במהלך הנסיעה הוא חשוב

תמר ליפשיץ: כתוב, מבוטח המוסע

נעם גרינשפון: זה לא נפטר במהלך הנסיעה

עדה מימון: המוסע זה בהכרח שהוא עלה על האמבולנס והוא לא בביתו, אני מניחה

עדה מימון:  ככה זה גם היום

נעם גרינשפון: סליחה, יש פה המון פרשנות

נעם גרינשפון:  המוסע וטרם אושפז

נעם גרינשפון:  מתי הוא נפטר?      

עדה מימון: כבר ב-28 בפסקאות (1) (2) ו-(3) אנחנו לא אומרים במהלך הנסיעה

עדה מימון:  "מבוטח המוסע - - -" אני לא חושבת שזה נכון לכתוב במהלך הנסיעה

עדה מימון:  תמר ממשרד הבריאות, אני אשמח לשמוע

נעם גרינשפון: חשוב לנו מאוד לדייק, שזה יהיה במהלך הנסיעה אם זאת הכוונה של החוק

ליאור ברק: זה חייב להיות בנסיעה, מה זה המוסע? ואולי הוא ישתחרר אחרי שבועיים?      

תמר ליפשיץ: אם הוא נפטר ומוסע

נעם גרינשפון: אבל זה באשפוז

נעם גרינשפון:  הוא הגיע למיון? כמה זמן הוא היה במיון? זאת פרשנות

אוריאל בוסו: הוא צודק

אוריאל בוסו:  מוסע במקרה זה גם פטירה וגם אדם שבסופו של דבר לא אושפז

אוריאל בוסו:  הגיע לבית החולים ושוחרר

אוריאל בוסו:  אם אתה אומר נפטר – כי אמבולנס הגיע לביתו ולא הוסע ולא פונה, צריך להשליך את זה גם על חולה סיעודי שבסוף לא פינו אותו, אז איפה נכניס?      

נעם גרינשפון: אפשר להגיד במקום המוסע, במהלך הנסיעה

נעם גרינשפון:  שהוא נפטר במהלך הנסיעה

נעם גרינשפון:  משרד הבריאות וגם משרד האוצר מסכימים

חוה אתי עטייה: אם הוא נפטר במיון ? הגיע למיון ונפטר

נעם גרינשפון: זה כבר נושא אחר

אוריאל בוסו: מוסע שנפטר, זה לא משנה אם זה בפתח בית החולים, או במהלך הנסיעה או כשהוא הגיע ונקבע מוות

תמר ליפשיץ: אם כשהגיע ונקבע מוות והוא לא אושפז, על פניו זה כבר נכנס להוראה שקיימת בתוספת

אוריאל בוסו: שמה?      

עדה מימון: לא, כתוב במקרה שאושפז, אם בטרם אושפז זה לא מכוסה היום בתוספת

תמר ליפשיץ: אם הוא הוסע בנט"ן ולא אושפז, זה מכוסה ב-50%

עדה מימון: כן, לא בנט"ן, אני מדברת על אמבולנס רגיל

תמר ליפשיץ: ואם זה באמבולנס רגיל

עדה מימון: רק אם הוא אושפז, זה מכוסה

תמר ליפשיץ: נכון, אם הוא לא אושפז זה לא מכוסה בכלל

ליאור ברק: רק אם הוא אושפז

עדה מימון: ולכן, יש כאן קבוצה שאנחנו מזהים

עדה מימון:  יכול להיות שהוא הוסע באמבולנס רגיל, ובפתח בית החולים מת

עדה מימון:  השאלה היא מתי במהלך הנסיעה קובעים מוות?       

אוריאל בוסו: בדיוק

אוריאל בוסו:  אנחנו הרי מדברים על כך שהגיע אמבולנס ומנסה להציל חיים, אז הוא מתחיל בנסיעה ולפעמים עושים חבירה ועושים החייאה תוך כדי, ולפעמים מתדלקים בתרופות ומנסים להגיע למיון

אוריאל בוסו:  ולפעמים בפתח של המיון בסופו של דבר קבעו מוות

אוריאל בוסו:  לכן, זה לא משנה אם זה במהלך הנסיעה, או שדוממו את המנוע או שהגיעו למיון ונקבע מוות

עדה מימון: הוא הוסע באמבולנס ולא אושפז, הוא נפטר בזמן הזה

תמר ליפשיץ: הנפטר מתייחס לטרם אושפז

עדה מימון: בדיוק

עדה מימון:  ולכן לא נכון לכתוב במהלך הנסיעה

אוריאל בוסו: מוסע שנפטר, יכול להיות גם מוסע שחצי שעה אחרי שהגיע למיון נפטר

אוריאל בוסו:  ובסופו של דבר לא אושפז

חוה אתי עטייה: בטרם אושפז

עדה מימון: כתוב בטרם אושפז

אוריאל בוסו: יפה, אז בוודאי שזה נכנס בפנים

עדה מימון: ונפטר בטרם אושפז, לדעתי הנוסח הוא טוב

אוריאל בוסו: שאלה, העירו לי כאן בסעיף 28, דמי נסיעות והסעות

אוריאל בוסו:  אני רוצה להבין, משרד האוצר

תמר צ'ין: אני מבינה, כשדיברנו על הצעת החוק מלכתחילה והערכנו את העלויות שלה, זה היה בהנחה של מישהו שנפטר במהלך נסיעה שעל בסיסה חישבנו

אוריאל בוסו: אבל זה אותו דבר

אוריאל בוסו:  הם מקבלים את אותן חשבוניות, לא יתנו לך חשבונית אחרת

תמר צ'ין: לא, יש שלושה אירועים

תמר צ'ין:  מישהו שנפטר בבית – עליו דיברנו, מישהו שנפטר במהלך נסיעה – שלזה אנחנו התייחסנו בנוסח המקורי

תמר צ'ין:  ויש את מי שהגיע למיון, טרם אושפז – כלומר לא הועלה למחלקה – ונפטר במיון

עדה מימון: טרם אושפז גם כתוב בנוסח

עדה מימון:  זה כלול גם בנוסח שעבר בקריאה הראשונה

תמר צ'ין: אני מבינה, אני רק אומרת שכשניסחנו את העקרונות, האם אתם אומרים בסדר, זה כבר בנוסח ומאוחר מידיי, אז זה בנוסח ומאוחר מדיי

תמר צ'ין:  ונצטרך להבין או איך אנחנו מצמצמים במקום אחר, או להבין את העלויות של זה ולמצוא לזה מקור

תמר צ'ין:  כמו שקופות החולים אמרו, אנחנו לא נעביר חקיקה שתכניס את קופות החולים לבעיה

אוריאל בוסו: אני יודע איך אני אעשה את זה

אוריאל בוסו:  סליחה, רק רגע

אוריאל בוסו:  בסעיף 28 בתיקון, בתוספת השנייה, "דמי נסיעות והסעות – חולה אונקולוגי או חולה דיאליזה הנוסע לטיפול בבית חולים, יקבל החזר כספי מלא של הוצאות הנסיעה מביתו לבית החולים ובחזרה, בגובה דמי תחבורה ציבורית

אוריאל בוסו:  חולה כנ"ל המוסע באמבולנס או במונית"

אוריאל בוסו:  סליחה, ליאור, יש סעיף שאני רוצה לקרוא אותו כדי להבין מה הרציונל שעומד מאחורי הבקשה של איחוד האמבולנסים

אוריאל בוסו:   
"חולה אונקולוגי או חולה דיאליזה הנוסע לטיפול בבית חולים יקבל החזר כספי מלא של הוצאות הנסיעה מביתו לביה"ח ובחזרה בגובה דמי תחבורה ציבורית

אוריאל בוסו:  חולה כנ"ל המוסע באמבולנס או במונית יקבל החזר של 50% מההוצאה

אוריאל בוסו: " אמבולנס–  לא מוזכר משהו אחר

אוריאל בוסו:       סעיף (2), מבוטח המוסע לבית חולים בניידת טיפול נמרץ יקבל החזר מלא של ההוצאה במקרה שאושפז אם לא אושפז יקבל 50% מן ההוצאה

אוריאל בוסו:  סעיף (3), מבוטח המוסע לבית חולים באמבולנס של מד"א יקבל החזר מלא של ההוצאה תמורת קבלה במקרה שאושפז

אוריאל בוסו:        במקרה הזה כאן הוסיפו את המילה מד"א, זאת לא לקונה מבחינתכם שסעיף (1) ו-(2) מדבר על כלל האמבולנסים וסעיף (3) מדבר על מד"א? זה לא מצמצם או שאתה מוריד את הזכאות? למה זה ככה?      

אוריה לוז: זה מ-1994

תמר ליפשיץ: בדיוק, אני לא אומרת שזה לא דורש תיקון

תמר ליפשיץ:  גם בפרט 3 בחלק השני שזאת תמונת המראה סעיף (ב) כן אומר נגד טיפול נמרץ של מד"א

תמר ליפשיץ:  זה שיש מקום, ולא רק בחלקים האלה, לעשות סדר בתוספת השנייה, בסדר

אוריה לוז: תודה, זאת ההזדמנות

תמר ליפשיץ: לא, זה לא המקום

תמר ליפשיץ:  כי כמו שאמר שי סומך, כולם מסכימים על הפרשנות והפרשנות תמשיך כמו שהיא

אוריה לוז: למה לא? כולם מסכימים על הפרשנות, אז למה לא לעשות? זה תיקון לשוני

אוריה לוז:  כל כמה זמן תשני את התוספת?      

אוריאל בוסו: היא הסבירה שמדובר בעלויות אחרות

אוריאל בוסו:  אפשר להוסיף סעיף לעלויות

אוריה לוז: אני אתייחס לעלויות ברשותך, חולה דיאליזה וחולה אונקולוגי, המילים של מד"א חשובים לנו לצורך התעריפים

אוריה לוז:  חולה אונקולוגי ודיאליזה שלא כתוב של מד"א, לפי איזה תעריף זה? זאת פרשנות

ינון אזולאי: סליחה, בדרך כלל חולי דיאליזה וחולי אונקולוגיה לא מגיעים באמבולנס של מד"א אלא מגיעים באמבולנסים פרטיים, ולכן את יכולה להצמיד אותו למחיר כמחיר מד"א כמו שאמרתם בדיון הקודם

אוריה לוז: נכון לפי תקנות מד"א

ינון אזולאי: אתם לא יכולים להגיד שצריך את זה רק כמד"א

ינון אזולאי:  תעשי כתעריף מד"א

רקפת לוי: לא, לא, לא כתעריף מד"א, ממש לא

רקפת לוי:  אנחנו לא רוצים לעלות תעריפים בשוק

ינון אזולאי: אני מדבר במקסימום

רקפת לוי: אתה יודע, כשאתה קובע מקסימום כולם הולכים לשם

רקפת לוי:  אני ממש לא רוצה להגיע לשם, זה יקפיץ לנו את העלויות

ינון אזולאי: אז תהיה תחרות בין הגופים עצמם

רקפת לוי: אבל אנחנו מחזירים על האמבולנסים בדיאליזה, אין שום בעיה

רקפת לוי:  לא רק על מד"א

ינון אזולאי: אין לי בעיה, אבל למה לרשום דווקא במד"א?      

נעם גרינשפון: מדובר פה על פינוי דחוף, לא רק הסעות אלקטיביות

ינון אזולאי: מדובר גם על טיפול, תסתכל

נעם גרינשפון: לא

ינון אזולאי: כן

נעם גרינשפון: ממש לא, תקרא את החוק ותראה

רקפת לוי: בדיאליזה ואונקולוגיה לא היה כתוב רק מד"א, אנחנו מחזירים לכלל האמבולנסים

נעם גרינשפון: מחזירים כי יש לנו הסכמים ואנחנו עובדים ממש נפלא יחד

משה טיטלבאום: הנה, אתם בעצמכם מודים שלדיאליזה אתם מחזירית בכלל וליתר אתם לא מחזירים

נעם גרינשפון: מדובר פה על דיון נפרד

נעם גרינשפון:  הסעות אלקטיביות זה לא פינוי חירום, להסעות אלקטיביות יש הסכמים

משה טיטלבאום: אנחנו באותו צד

אפי פלדמן: אנחנו לא מדברים על אלקטיביות, אנחנו מדברים על פינויים דחופים

אפי פלדמן:  פינויים דחופים שאתם מחזירים היום

נעם גרינשפון: אני לא מכיר דבר כזה מעולם שיש פינוי דחוף על ידי חברה פרטית

אפי פלדמן: אתה לא מכיר? אתה בכללית ולא מכיר?      

נעם גרינשפון: לא

אוריאל בוסו: סליחה, אפי

משה טיטלבאום: זאת בדיוק הבעיה, על זה דיברתי, כבוד היושב-ראש

משה טיטלבאום:  הנה יושב כאן נציג כללית ואומר שהוא לא מכיר פינוי דחוף על ידי חברות פרטיות

אוריאל בוסו: אבל הם מקבלים על זה החזר

משה טיטלבאום: אבל הוא אומר שהוא לא מכיר דבר כזה

נעם גרינשפון: היום חוק מד"א קובע, שמד"א הוא היחידי שיכול לפנות באופן דחוף

אוריאל בוסו: אז אתה לא מודע למה שקורה אצלך בקופה?     

נעם גרינשפון: לא, אין מקרים כאלה

משה טיטלבאום: לכן, אנחנו מבקשים את התיקון הזה

אפי פלדמן: אתה חייב לבדוק את זה, איך אתם נותנים החזרים בהרבה מאוד כספים?     

נעם גרינשפון: הם מדברים על הסעות אלקטיביות

אפי פלדמן: לא

אפי פלדמן:  על פינויים דחופים

נעם גרינשפון: ופה יש נציג מד"א שיודע שהפינוי מתבצע אך ורק על ידי מד"א

נעם גרינשפון:  לנו אין הסכמים עם פינויים דחופים עם חברות פרטיות בגלל זה אני לא מכיר את זה

משה טיטלבאום: מה פתאום

אפי פלדמן: אתה רוצה לקבל ההעתק מהמכרז של הפינויים הדחופים שלכם בשרון ובשומרון? אני עכשיו אעביר לך

משה טיטלבאום: ולכן, אנחנו מבקשים

משה טיטלבאום:  יש לנו פה נציג של כללית שאומר שהוא לא יודע שחברות פרטיות יכולות לפנות בנסיעה דחופה

משה טיטלבאום:  אם ככה, אנחנו לא צריכים להביא את כל ההוכחות שאנחנו נתקלים בהם במשך שנים

אוריאל בוסו: אתה מדבר על נסיעה דחופה או גם על העברות סיעודיות?      

נעם גרינשפון: לא מדברים על העברות, מדובר על פינויים דחופים

משה טיטלבאום: על פינויים דחופים

משה טיטלבאום:  אנחנו באים לתקן משהו אז בואו נתקן אותו עד הסוף

משה טיטלבאום:  לא יכול להיות שאנחנו נמצאים בכל פעם באותה צומת

אוריאל בוסו: תמר צ'ין, אגף תקציבים רצית להגיד משהו?      

תמר צ'ין: כן, אנחנו מנסים תוך כדי לפתור את כל הבעיות שעולות

תמר צ'ין:  ספציפית לעניין מי שנפטר אחרי נסיעה במיון, הבנו שאפשר להשאיר את הנוסח כפי שהוא

תמר צ'ין:  יהיה לזה שיפוי לקופות במסגרת התקציב, ונשאיר את הנוסח כך שגם אם הוא נפטר אחרי נסיעה ולא אושפז, החוק יחול גם עליו

אפי פלדמן: תמר, חוץ מהבעיה שלנו פתרת הכול כבר, עכשיו נשאר רק האמבולנסים הפרטיים – תמצאי פתרון

אפי פלדמן:  של מד"א, של מד"א, של מד"א

תמר צ'ין: אתה יודע, אנחנו תמיד פתוחים לשיחה, אני חושבת שזה נושא שנדון בוא, פשוט זאת לא המסגרת

אפי פלדמן: סליחה, הובטח לנו שלפני הקריאה השנייה והשלישית הנושא הזה ידון

משה טיטלבאום: הובטח לנו

נעם גרינשפון: חשוב לי להבהיר, אנחנו מדברים על פינויים דחופים שהמטופל מזמין

נעם גרינשפון:  אם יש למחוז כזה או אחר הסכם עם חברות, אז זה מעוגן בהסכם וזה מטופל

אוריאל בוסו: הוא אומר שהם כן מקבלים

נעם גרינשפון: יש הסכם לכללית

אוריאל בוסו: יפה שאתה מודע לזה כעת

נעם גרינשפון: הוא לא משיט את זה על המטופלים

אוריה לוז: לחברת אמבולנסים אין הסכם עם הכללית

נעם גרינשפון: כשאתה מתקשר 101 ולא כשאני מזמין את האמבולנס כגוף, לא מדברים על זה

נעם גרינשפון:  לזה יש לי הסכם איתך

אוריה לוז: לחלק מהחברות יש הסדר עם כללית

נעם גרינשפון: אתה מקבל כסף, הסדר עם חברה במכרז כזה או אחר משולם ולא מושט על המטופל

אוריה לוז: לא מכרז, לא מכרז

אוריה לוז:  המבוטח קורא לחברה אחרת שאין לה הסדר עם כללית

נעם גרינשפון: אין, לא קיים דבר כזה היום

אוריה לוז: המבוטח משלם לחברה הזאת ורוצה שיפוי

אוריאל בוסו: סליחה, חבר הכנסת ינון אזולאי, בבקשה

ינון אזולאי: אדוני היושב-ראש, אני רק רוצה להזכיר לכולם שהיה דיון בקדנציה הקודמת נאמר לפרוטוקול שהנושא הזה יבוא לתיקון בחוק הזה, בקריאה שנייה ושלישית

תמר ליפשיץ: יבוא לדיון

ינון אזולאי: יבוא לתיקון לא לדיון

ינון אזולאי:  תסתכלי בפרוטוקול

חוה אתי עטייה: הוא ידון בסוגיה, לא יתוקן יש את זה בדברי הסבר

ינון אזולאי: הוא ידון ויתוקן בקריאה השנייה והשלישית

ינון אזולאי:  היועצת המשפטית, אם אני טועה תתקני אותי

עדה מימון: לא

עדה מימון:  אמרנו שנבחן את זה, אף אחד לא התחייב שזה יתוקן

משה טיטלבאום: עכשיו כשאנחנו מעלים את זה, אומרים לנו רגע

ינון אזולאי: אנחנו גם לא התחייבנו להעביר את זה בקריאה השנייה והשלישית

עדה מימון: כדי שזה לא יהיה נושא חדש ויטענו שזה כבר עלה לשולחן הוועדה, אמרנו שנדון בזה

ינון אזולאי: בדיוק, וזה נושא שאני חושב שאמורים לטפל בו דווקא במקום הזה, כי אחרת זה לא יטופל ואנחנו מכירים את התהליכים ויודעים איך זה קורה

ינון אזולאי:  במיוחד שהקופות אומרות, קופת חולים כללית אומרת שיש להם מכל מיני מחוזות שפתאום הוא נזכר שכן קיימים הפנויים האלה

ינון אזולאי:       אז אם קיים, והכול בסדר אז בואו נכניס את זה לחוק

ינון אזולאי:  אם כולם אומרים שהכול בסדר וזה כבר קיים, למה להתחמק מלהכניס את החברות הפרטיות לחוק? יש 800 אמבולנסים בחברות הפרטיות שנותנות את השירות הזה, הגיע הזמן להכניס אותם אחת ולתמיד

ליאור ברק: כמו שאמרנו קודם, יש עיוות בחוק ביטוח הבריאות הממלכתי, בגלל שכשהוא נכתב - - -      

ינון אזולאי: יש גם עיוות בחוק מד"א, אתה יודע? אז בוא נתקן הכול

ינון אזולאי:  אני מוכן לפתוח את הכול

חוה אתי עטייה: נכון

חוה אתי עטייה:  זה דיון בפני עצמו

ינון אזולאי: אתי, זה לא דיון בפני עצמו

ינון אזולאי:  אני הייתי פה בדיונים הקודמים

חוה אתי עטייה: גם אני הייתי, זאת הצעת החוק שלי, שנתיים אני מלווה אותה

ינון אזולאי: והייתי בקדנציה הקודמת שעות על גבי שעות בדיונים האלה

ינון אזולאי:  ואני יודע על כל פיפס, ועל  מה שהיה ומה שיהיה

ינון אזולאי:  אין שום סיבה לא לתת לחברות הפרטיות להיכנס

חוה אתי עטייה: אני בעד, אבל לא על חשבון הצעת החוק הזאת

ינון אזולאי: למה לא על חשבון הצעת החוק הזאת?      

חוה אתי עטייה: הם לא מסכימים

ינון אזולאי: אתי, להזכיר לך את המחוקקת לא הם, את המחוקקת

תמר ליפשיץ: זה לא המקום

ינון אזולאי: היועצת המשפטית אומרת שהזכרנו את זה בפעם שעברה ולא דנו בזה כדי לא לעשות את זה כנושא חדש

ינון אזולאי:  עשינו הכול על מנת שזה לא יהיה נושא חדש

ינון אזולאי:  אבל הזכרנו את זה, התחלנו לדון בזה, והתחייבנו לדון על זה בקריאה השנייה והשלישית על מנת לתקן את זה

ינון אזולאי:  אין שום סיבה שהם יבואו ויגידו לי – כשהם בסך הכול הגורם המקצועי – אנחנו ממליצים או לא ממליצים

ינון אזולאי:  אתי, את המחוקקת, אני המחוקק, כולנו חברי הכנסת מחוקקים

חוה אתי עטייה: אין לי בעיה עם זה, אבל שזה יהיה כאן ועכשיו וזה לא יהיה מחר

חוה אתי עטייה:  לא, אם לא, אין הצעת חוק

ינון אזולאי: אנחנו נשאר פה

ינון אזולאי:  אף אחד לא אמר לך להכניס את זה מחר

ליאור ברק: בשביל זה צריך לתקן עכשיו

אפי פלדמן: הדיון היה האם משאירים אחרי המילה אמבולנס של מד"א

ליאור ברק: שנייה, אני עונה לחבר הכנסת אזולאי

ליאור ברק:  ברגע שאנחנו מורידים את העניין מד"א אנחנו צריכים לתקן את חוק הפיקוח על המחירים כדי להכניס תעריף

ליאור ברק:  אין לנו דרך אחרת

תמר ליפשיץ: והוראות נוספות בחוק הפיקוח

ינון אזולאי: מה הבעיה שתרשום במקסימום כמחיר מד"א

ליאור ברק: אני לא יכול לעשות את זה

ליאור ברק:  אי-אפשר בחוק הביטוח לעשות דבר כזה

תמר ליפשיץ: אין לנו אפשרות לעשות דבר כזה, אין לנו כזה דבר

ינון אזולאי: אז תעשה תיקון בתעריף המחירים

ליאור ברק: אבל זה תהליך של שנה

ינון אזולאי: אין בעיה תעשה שזה יחול מעוד שנה

תמר ליפשיץ: לא

ליאור ברק: אני לא יכול

ינון אזולאי: למה לא? מה הבעיה שלך? בוא נחיל את החוק

תמר ליפשיץ: כי הפגיעה תהיה בסופו של דבר בקופה הציבורית

ינון אזולאי: לא, לא, לא

ינון אזולאי:  אני יודע איך עושים תחולה של חוק

ינון אזולאי:  אתה אומר שאתה צריך לגשת לוועדת מחירים? אני לא מאמין שזה לוקח שנה

ינון אזולאי:  פיקוח מחירים על החלב ועל מעונות יום לוקח פחות זמן

ליאור ברק: צריך לתקן את החוק

אוריה לוז: איזה חוק צריך לתקן?      

תמר ליפשיץ: צריך לתקן את חוק הפיקוח כדי שהחוק יחול

ינון אזולאי: כדי לתקן, את צריכה את הפיקוח על המחירים נכון?      

אוריה לוז: אבל יש תקנות מד"א בנושא התעריפים

תמר צ'ין: החוק בכלל לא חל?      

ינון אזולאי: אין בעיה, תכיני את החוק, תכיני את התחולה שלו מעוד שנה

אוריה לוז: אתה אומר שזה חל, זאת הפרשנות הקיימת

ליאור ברק: דה-פקטו הוא חל, ברגע שהורדת את זה הוא כבר לא חל

אוריה לוז: לא

אוריה לוז:  מה זאת אומרת, מחילים את זה

ליאור ברק: לא, אי-אפשר

ליאור ברק:  לא לי ולא לך יש סמכות לכך

תמר צ'ין: היום אין לך סמכות

אוריה לוז: אבל זה חל היום, אתם אומרים שזה חל

אוריאל בוסו: משרד המשפטים, סליחה

אוריאל בוסו:  מאחר וכאן נאמר, ואנחנו לא רוצים לפתוח כרגע את כל נושא הפינויים ומי עושה ומי זכאי, בואו נעזוב את זה בצד, אנחנו מדברים על מי שכרגע זכאים

אוריאל בוסו:  לפי מה שהיועצת המשפטית אומרת ולכאורה גם מה שאתם אומרים שמקבלים החזר, לא מדובר בשינוי תקציבי להצעת החוק

אוריאל בוסו:  נצא מנקודת הנחה שלא מדובר בשינוי תקציבי במצב הקיים

עדה מימון: זה המצב הקיים

תמר קליסבנסקי: אני ממכבי

תמר קליסבנסקי:  כרגע יש לנו הסכמים ותעריפים של הממשלה

תמר קליסבנסקי:  ואם תחייבו אותנו לעבוד על פי חוק לפי תעריף מד"א זה יעלה לנו הרבה יותר

עדה מימון: אבל זה המצב היום

תמר קליסבנסקי: הרי אמרנו שהתעריפים של מד"א הרבה יותר גבוהים, אנחנו לא יכולים לשאת האת ההפרשים האלה

אוריה לוז: החברות שמגיעות אתכם להסדרים ספציפיים ימשיכו להגיע איתכם להסדרים - - -      

נעם גרינשפון: יש הסכמים

רקפת לוי: לא אם זה יהיה בחוק

אוריה לוז: היום, אם חברה מגיעה עם קבלה של מבוטח אתם משלמים לפי תעריף מד"א

אוריה לוז:  זה מה שאומר הייעוץ המשפטי

תמר צ'ין: רגע, יש פה כמה הצעות שהועלו על ידי איחוד האמבולנסים, הצעות שונות

תמר צ'ין:  ואתם קצת מבלבלים בין ההצעות השונות

אוריה לוז: אנחנו צמצמנו רק לחלק שאומר להוריד את המילים של מד"א, ובמקום זה להכניס פרשנות של המילה הוצאה לסכום השווה ערך לסכום הקבוע בתקנות מד"א

אוריאל בוסו: הקראתי כאן שני סעיפים שמוזכר בהם האמבולנס

אוריאל בוסו:  בדיאליזה ובחולה אונקולוגי  – מוזכר אמבולנס לא מד"א

אוריאל בוסו:  מבוטח הנוסע לבית חולים בטיפול נמרץ בהחזר – כתוב אמבולנס, ובסעיף (3), מבוטח המוסע באמבולנס של מד"א

אוריאל בוסו:  אמרתם למה אבל אין הסבר אמיתי, יש כאן לקונה מסוימת

אוריאל בוסו:  אנחנו לא מבקשים לפתוח כרגע מי זכאי ומי לא זכאי לפנות

אוריאל בוסו:  אם מפנים עם מה שקיים היום ומקבלים החזר, האם אפשר? אני שואל אתכם משרד המשפטים

אוריאל בוסו:  כשאני קורא בהצעת החוק: מבוטח שמלאו לו כך וכך, בניידת טיפול נמרץ או באמבולנס של מד"א או בכל אמבולנס שנמצא בהסדר הקבוע בחוק היום

תמר צ'ין: רגע, רק לוודא שאני מבינה את התיקון שאתם מציעים, אתם מבקשים למחוק את המילים של מד"א?      

אוריאל בוסו: לא

יאסר חוג'יראת: לא

יאסר חוג'יראת:  להשאיר אותם

תמר צ'ין: בסעיף (4), מבקשים להוסיף בחוק לכל אמבולנס של חברה אחרת שהיום לא מוגדרת בחוק

אפי פלדמן: למה לא, היא מוגדרת בחוק

אפי פלדמן:  בעלת רישיון ממשרד הבריאות

אוריאל בוסו: אני מציע, במקום למחוק את המילה של מד"א, אמבולנס של מד"א או כל אמבולנס שנמצא בהסדר כיום

אוריה לוז:  << דובר >> לא בהסדר, ברישיון של משרד הבריאות

אוריה לוז:  << דובר >>    

ינון אזולאי: ברישיון של משרד הבריאות

משה טיטלבאום: בתקנות התעבורה, אדוני היושב-ראש

אוריאל בוסו: לאותם זכאים היום או כל אמבולנס שנמצא בהסדר

אוריאל בוסו:  הם אומרים אנחנו גם ככה נעמוד מול הקופות ונקבל החזרים, אבל כדי שלא כל פעם נצטרך להסביר אם זה אמבולנס של מד"א או לא של מד"א, שבמקרה הזה הם כן מקבלים היום

נעם גרינשפון: זה יגרום לביטול של כל ההסכמים של כללית היום, של כל הקופות

אוריה לוז: לא, לא

אוריה לוז:  זה לא קשור

נעם גרינשפון: ברגע שיש לך תעריף מד"א שהוא 1,000 שקל על דקה - - -      

אוריאל בוסו: אני מבטיח לך שהתעריפים שלהם יהיו פחות משל מד"א

נעם גרינשפון: אתה צודק, אם נחתום הסכם אתה צודק וזה יהיה הרבה פחות

נעם גרינשפון:  ואילו התעריפים שצריכים להיות גם של מד"א

נעם גרינשפון:  אבל ברגע שנקבע בחוק שזה תעריף של מד"א, גם על הפינויים האלה, כל החברות יפסיקו את ההסכמים ויגבו לפי תעריף מד"א

נעם גרינשפון:  מה הרצון שלך לחתום איתי הסכם עם אתה מקבל בכל מקרה 1,000 שקל

אוריה לוז: סליחה, אתה עושה לעצמך נזק, החברות הפרטיות יותר זולות

נעם גרינשפון: אני לא עושה, אני נותן שירות מקצה לקצה ולכל המטופלים

אפי פלדמן: אתה מערבב בין שני תעריפים

אפי פלדמן:  יש את הפינויים הדחופים ויש את הפינויים האלקטיביים

נעם גרינשפון: יש שניים-שלושה חברות בכל מחוז, שדואגים לאותם מטופלים מוחלשים בניגוד לקופות אחרות

אוריה לוז: התוצאה של מה שאתה עושה עכשיו היא שיותר פינויים יהיו ממד"א

אוריאל בוסו: שי סומך, משרד המשפטים

שי סומך: צריך לקיים כאן חשיבה

שי סומך:  אני דיברתי עם משרד הבריאות, זאת הצעה מעניינת ואנחנו צריכים לבדוק אותה בתוך הממשלה כדי להבין את המשמעויות שלה

חוה אתי עטייה: לא, אנחנו לא מחכים לממשלה

חוה אתי עטייה:  אנחנו נעביר את ההצעה כמו שהיא ובהמשך תעשו תיקון

שי סומך: זה בסדר, אבל אם רוצים לעשות את התיקון הזה צריך לעשות איזושהי חשיבה כדי להבין את המשמעויות

חוה אתי עטייה: שינון מחר יוביל תיקון חקיקה, בוועדת הבריאות

שי סומך: דבר שני

שי סומך:  צריך לציין לפרוטוקול, אדוני, אני רוצה לדייק את עניין השר"מ

שי סומך:  חשוב לי שהדברים יהיו בפרוטוקול

שי סומך:  יש הבדלים בכסף בין השר"מ לבין דרגה (6) בסיעוד

עדה מימון: ו-(5) גם

שי סומך: כן, אבל מה שחשוב זה (6)

שי סומך:  ההבדלים הם לא גדולים כמו שחשבתי

שי סומך:  בשר"מ זה בערך 6,200 שקלים או 6,190 שקלים

שי סומך:  ובגמלת סיעוד כשמדובר בעובד זר בכל המקרים זה 5,595 שקלים

שי סומך:  יש הבדלים בכסף אבל הם לא מאוד גדולים

עדה מימון: ולכן, אתם חושבים שכן צריך לעשות את ההקבלה?      

אוריאל בוסו: זה לא עניין של הכנסה, זה עניין לאיזו קבוצה אתה מתייחס

שי סומך: אני רק מציין שההבדלים הם פחות גדולים, יש הבדלים בכסף אבל הם פחות גדולים

שי סומך:  מבחינה משפטית אני צריך לבדוק את זה

חוה אתי עטייה: אם האוצר לא מתנגד והמסגרת היא עד 6 מיליון

עדה מימון: אבל הוא כן מתנגד

חוה אתי עטייה: את מתנגדת לכך?      

תמר צ'ין: כן

חוה אתי עטייה: לשר"פ ולגמלת סיעוד?     

אוריאל בוסו: היא לא יודעת להגיד כרגע

חנן פורת: אנחנו מדברים על שתי אוכלוסיות שעדיין זכאיות להשלמת הכנסה וחשוב להגיד את זה

חוה אתי עטייה: נכון

חוה אתי עטייה:  זה הקריטריון

אוריאל בוסו: חבר הכנסת ינון אזולאי

ינון אזולאי: שאלה, תמר מקופת חולים מכבי, אמרת שיש לך בעיה עם המחירים כי אז זה נפתח ולא תדעי איך לתמחר

ינון אזולאי:  כיום, אם עלות של מד"א, לצורך העניין, היא 1,000 שקלים לפינוי, החברה הפרטית תגיש 1,500 שקלים

ינון אזולאי:  כמה את משלמת?      

תמר קליסבנסקי: יש לי הסכם

רקפת לוי: המצב הוא הפוך, כשחברה פרטית תגיש 500

ינון אזולאי: תודה רבה, לזה אני רוצה להגיע

ינון אזולאי:  כלומר, את אף פעם לא תשלמי יותר מהתעריף של מד"א

ינון אזולאי:  אז זה לא פוגע בך זה רק מיטיב איתך

תמר קליסבנסקי: אבל יש לי הסכם נמוך מתעריף מד"א

ינון אזולאי: אין בעיה, אז ימשיך להיות לך

ינון אזולאי:  את תמשיכי באותו הסכם שלך

נעם גרינשפון: זה לא נכון, זה לא נכון

רקפת לוי: רגע ינון, ההסכמים שלי הם מכוח מכרזים

אוריאל בוסו: יש לי רעיון, עורכת הדין ענת מימון

עדה מימון: אפשר להגיד לפי תעריף מד"א או לפי הסדר אחר, לפי הנמוך מבניהם

עדה מימון:  ואם יש הסדרים נמוכים יותר אז תשלמו לפי הסדרים נמוכים

רקפת לוי: למה לעשות הסדרים אם לפי החוק מקבלים את זה אוטומטית? עכשיו, הם יגידו עדיף לי לא לעשות הסדר ולעבוד בתעריפי מד"א – זאת הבעיה שלי

רקפת לוי:  היום בדרך הזאת אני מייצרת הקטנת עלויות

נעם גרינשפון: זה יבטל לנו את כל ההסכמים

עדה מימון: הטענה היא שגם היום התעריף המקסימלי הוא תעריף מד"א, על אף העובדה שהגעתם להסדרים

נעם גרינשפון: אבל יש לי הסכם איתם, מותר לי

עדה מימון: על אף שהם יודעים שהם יכולים לבקש את תעריף מד"א, זה מה שנאמר

עדה מימון:  ועובדה שעדיין אתם מגיעים איתם להסדר

נעם גרינשפון: כי הוא רוצה שאני אזמין אותו ושהמטופל לא יתקשר למד"א

נעם גרינשפון:  השליטה היא אצלי

עדה מימון: עדיין חברה פרטית תרצה שתזמין אותו ולא את מד"א ויעשו איתך הסדרים, אז נעשה לפי הנמוך מבניהם וזה פותר

רקפת לוי: עכשיו מדובר במי מזמין, המטופל מזמין אותם? אז אנחנו מאבדים שליטה

רקפת לוי:   אני לא כל כך מבינה את התהליך

עדה מימון: זה לא משנה מי מזמין

נעם גרינשפון: זה משנה

אוריאל בוסו: סליחה, מד"א אתה רוצה להגיד משהו?      

אבי חובב: אין לנו עניין בהסדרים הכספיים של חברות פרטיות מול קופת החולים, והאינטרס שלנו הוא שהאזרח ישלם כמה שפחות בכל מקרה

אבי חובב:  צריך לעשות הבדל בין שני סוגי אירועים

אבי חובב:  בין אירוע חירום, שבו מצופה מהאזרח להתקשר 101 ולקבל את הניידת הזמינה ביותר, לבין פינויים אלקטיביים, כל עוד החוק והדיונים כאן מדברים על פינויים אלקטיביים, שוב, אין לנו עניין בזה

אוריאל בוסו: אם אנחנו מדברים על פינויים אלקטיביים, בואו נעזוב כרגע את עניין פינוי החירום

תמר צ'ין: כל החוק הוא על פינויי חירום

אוריאל בוסו: לא, יש גם פינויים אלקטיביים

אוריה לוז: לא, מה זה דיאליזה בתקנות? בסעיף 28(1), דיאליזה אונקולוגית

תמר צ'ין: בחקיקה כבר מוגדר חולה דיאליזה, זה לא עוסק בו

עדה מימון: פרט 28 לא עוסק רק בפינוי חירום

ינון אזולאי: אדם שמתקשר ל-101, יש לו התקף לב, זה פינוי חירום

ינון אזולאי:  היושב-ראש, תגיד לי אם אני טועה, אני מציע לא לגעת בזה

ינון אזולאי:  אנחנו מדברים על פינויים אלקטיביים, כשאדם מתקשר, אם הוא מחובר ללחצן, אם הוא מתקשר בשביל פינוי הדיאליזה שלו או כל דבר אחר

ינון אזולאי:  זה פינויים אלקטיביים, שנמצאים היום כבר בהסדרים

ינון אזולאי:  גם מעבר לכך כשיש לו לחצן מצוקה והוא מתקשר, אלה הפינויים שאנחנו כן מדברים עליהם ובהם כן צריך לטפל

ליאור ברק: אבל אם יש שם הסדרים, למה לגעת?      

אוריאל בוסו: רגע, אבל זאת לא הצעת החוק

רקפת לוי: זאת לא הצעת החוק

אוריאל בוסו: חבר הכנסת ינון, זאת לא הצעת החוק

ינון אזולאי: הוא כן דן

ינון אזולאי:  יש סעיף שהוא כן דן בו

עדה מימון: זה קיים כבר היום

ליאור ברק: חבר הכנסת אזולאי, אם יש הסדרים למה לשנות את זה? זאת לא הצעת החוק

עדה מימון: היום זה קיים בפרט 28, החולה האונקולוגי והדיאליזה כבר נמצא

אוריאל בוסו: ולא מופיע שם מד"א

ליאור ברק: אין שם מד"א

תמר צ'ין: אנחנו מדברים רק על חירום

נעם גרינשפון: מה שהקראת בתוספת השנייה, זה בדיוק הכוונה לזה

אוריאל בוסו: חבר הכנסת ינון אזולאי, כרגע מדברים על מקרה שאדם הזמין אמבולנס והוא סיעודי ברמה של (5) או (6), שלא אושפז, והוא יקבל החזר

אוריאל בוסו:  אבל הוא הזמין מד"א כי הוא נסע בנסיעת חירום ובסוף הוא לא אושפז

אוריאל בוסו:  או מקרה שפינו אדם ובדרך הוא נפטר

אוריאל בוסו:  שני המקרים הם מקרי חירום

ינון אזולאי: זה שנפטר עדיין יש ויכוח עליו?     

תמר צ'ין: לא, לא

תמר צ'ין:   זה נפתר

ינון אזולאי: שיחזירו אותו הביתה

אוריאל בוסו: אנחנו מדברים על שני מקרים שהם לא פינויים אלקטיביים, מדובר בפינויי חירום

אוריאל בוסו:  מה שאתה מדבר הוא תיקון אחר בסעיף שלא נוגע להצעת החוק הזאת

אוריאל בוסו:  שם אגב, לא מופיע בשני הסעיפים מד"א

ינון אזולאי: כן, כן

ינון אזולאי:  אני מסתכל על סעיף 28

אוריאל בוסו: זה מופיע בסעיף 28(3), חולה אונקולוגי או חולה דיאליזה – אמבולנס

אוריאל בוסו:  חוץ מהמקרה השלישי מבוטח, הנוסע לבית חולים באמבולנס של מד"א יקבל החזר על הוצאות - - -  לבית החולים

אוריאל בוסו:  וכשרשום בית חולים הכוונה לפינוי חירום

אוריאל בוסו:  הבנת? זאת הכוונה

אוריאל בוסו:  חבר הכנסת אחמד טיבי, בבקשה

אחמד טיבי: תודה רבה, אני הייתי בדיון בקדנציה הקודמת בנושא פינוי וחברות אמבולנסים, והובטח לכלול את חברות האמבולנסים הפרטיות בהסדר

אחמד טיבי:  בדקה ה-90 זה הוצא מהחוק בקדנציה הקודמת, לא בגלל נפילת הממשלה, אני מוכן שהממשלה תיפול היום ושלא תכללו, אין בעיה

חוה אתי עטייה: חס וחלילה

ינון אזולאי: אחמד, אני מקווה שאתה לא מתכוון לקחת את הממשלה באמבולנס

אחמד טיבי: אני מטפל בכל בני האדם, גם אם הם מהממשלה הנוכחית

ינון אזולאי: בקודמת טיפלת טוב

אחמד טיבי: לכן, אני חושב שצריך להמשיך באותו קו שהוצג אז

אחמד טיבי:  אגב הוא הוצג אז על ידי כולם

אחמד טיבי:  בחברות הפרטיות כמעט 45% פלוס מינוס זה ערבים וחרדים, לא בכדי

אחמד טיבי:  ולכן, חשוב לנו שהנושא הזה יוסדר

אחמד טיבי:  לא תמיד יש החזר, ואני מבקש מכם להציג את העמדה הזאת ולחזור לרפרנס של הישיבה הקודמת

אחמד טיבי:  תודה

אוריאל בוסו: תודה

יאסר חוג'יראת: בסך הכול, צריך תיקון בסעיף אחד

יאסר חוג'יראת:  להוסיף אמבולנס אחרי אמבולנס של מד"א, זה הכול

יאסר חוג'יראת:  אני לא מבין למה עושים מזה עניין? אין שום תוספת תקציבית ואין שום דבר

יאסר חוג'יראת:  רק להוסיף או לשנות בסעיף הזה

יאסר חוג'יראת:  זה מה שמבקשים

יאסר חוג'יראת:  במקום אמבולנס מד"א להוסיף או כל אמבולנס אחר שיש לו הסדר והוא מוכר על ידי משרד הבריאות

תמר צ'ין: אני אגיד את עמדתנו, אין לנו עדיין עמדה ממשלתית מגובשת, כי נייר העמדה הגיע אתמול בשעה 12 בלילה

תמר צ'ין:  אבל אני אגיד איך אנחנו תופסים את זה, במציאות אתה צודק, חבר הכנסת, זה מה שקורה גם במציאות

תמר צ'ין:  לא משנה אם זה מד"א שעשה את פינוי החירום או אמבולנס אחר שעשה פינוי חירום – הדבר הזה חל עליו

תמר צ'ין:       הסוגיה היא התפלפלות משפטית, ואני אומרת כלא משפטנים ולכן כל המשפטנים בחדר תקנו אותי, אבל זאת התפלפלות משפטית של האם הנוסח הנוכחי מבהיר את זה מספיק או שצריך להבהיר את הנוסח הנוכחי יותר, כדי שיהיה ברור מאוד מאוד שזה באמת חל על כל האמבולנסים

יאסר חוג'יראת: אבל הנוסח הנוכחי הוא לא אחיד

אוריאל בוסו: חבר הכנסת חוג'ראת, התחייבנו במסגרת אישור להחלת דין רציפות, והדיון בעמדת משרד הבריאות ומשרד האוצר להמשך החוק הקיים

תמר צ'ין: יש לי הצעה, כרגע העמדה המשפטית של הממשלה היא שהנוסח הנוכחי מבהיר את זה מספיק

תמר צ'ין:  מה שאני מציעה שנבהיר לפרוטוקול באופן מאוד מאוד ברור שהנוסח הנוכחי באמת חל על כל חברות האמבולנס

תמר צ'ין:  כלומר, ניתן החזר גם אם זה מד"א וגם אם זה לא

תמר צ'ין:  כי זה כרגע לשון החוק, והוא משאיר את החוק קוהרנטי

תמר צ'ין:  נבהיר את זה לפרוטוקול כדי שיהיה ברור

אוריאל בוסו: אני מציע עוד שלב, אני בסוף הדיון אאשר את הנוסח ואצביע

אוריאל בוסו:  אני אכניס את זה לרוויזית יושב-ראש, ובזמן הזה אני אתן התנהלות, לא נצביע עוד חצי שעה

עדה מימון: לתת להם זמן

חוה אתי עטייה: מתי נדון ברוויזיה?      

אוריאל בוסו: לא עוד שנה

חוה אתי עטייה: יש לי ניסיון עם ועדת חוקה

תמר צ'ין: הוא יכול להסיר בעצמו

אוריאל בוסו: 	אבל ברגע שאתה מאשר זה כבר במסלול

אוריאל בוסו:  הרוויזיה זה כדי לאפשר לי כיושב-ראש לפתוח ולהגיע להבנות

אוריאל בוסו:  מה עדיף לא להצביע בכלל?      

חוה אתי עטייה: אותו דבר קרה עם יושב-ראש ועדת חוקה, חוק ומשפט

חוה אתי עטייה:  אחרי שלושה חודשים הוא - - - את הרוויזיה

חוה אתי עטייה:  נוותר על הצעת החוק וזהו זה

ינון אזולאי: אתי, את רוצה לוותר?     

אוריאל בוסו: אני מכניס

אוריאל בוסו:  גם בחוק ההסדרים הכנסתי רוויזית יושב-ראש, וזה היה לתועלת

אוריאל בוסו:  גם תיקונים ראשונים

חוה אתי עטייה: אבל זה שונה לגמרי, זה לקח שנתיים

אוריאל בוסו: אם לא יהיה שינוי נסיר את הרוויזיה

חוה אתי עטייה: בוא תגיד לי מתי נחזור לרוויזיה, מחר? מוחרתיים? עוד שבוע? עוד שבועיים או עוד שנה?      

אוריאל בוסו: אני אעדכן אותך

חוה אתי עטייה: לא

חוה אתי עטייה:  אני רוצה שזה יהיה כתוב בפרוטוקול היום

אוריאל בוסו: לא

אוריאל בוסו:  בפרוטוקול לא אומרים מתי

חוה אתי עטייה: למה? אומרים

אוריאל בוסו: אם אני רואה שיש הסכמה, או שאין בעיה אני מסיר רוויזיה

אוריאל בוסו:  ואז לא צריך לדון ברוויזיה

חוה אתי עטייה: למה אתה לא מגיש הצעת חוק על נושא התיקון הזה

אוריאל בוסו: אתי, לא בטוח שצריך לדון ברוויזיה

אוריאל בוסו:  אם אני בודק ורואה שאין בעיה, והלשון מובהרת כפי שנאמר, אני מושך את הרוויזיה

אוריאל בוסו:  גם בחוק ההסדרים שאישרתי הכנסתי רוויזיות בכל חוק

אוריאל בוסו:  כדי שההתנהלות המשפטית תמשיך להתנהל אחר כך

אוריאל בוסו:  זה שעה או שעתיים

חוה אתי עטייה: ארגון הצלה טוענים בצדק

אוריאל בוסו: אין בעיה, קיבלנו ב-12 בלילה את העמדה

אוריאל בוסו:  וצריך לקבל את ההתייחסות שלהם

משה טיטלבאום: אבל הדבר הזה עלה כבר

ינון אזולאי: הוא כיושב-ראש לא ראה את זה

ינון אזולאי: אני רוצה לשאול את היועצת המשפטית שאלה

אוריאל בוסו: אנחנו כבר מתכנסים לפחות להבנות

ינון אזולאי: אתי, רק שתדעי שאם רוצים לעכב חוק אפשר לעכב אותו בעוד דרכים

ינון אזולאי:  אפשר להעביר 3,000 הסתייגויות בחמש דקות

חוה אתי עטייה: לא, לא

חוה אתי עטייה:  ממש לא

אוריאל בוסו: אתי, אני חושב שהתקדמנו 100 צעדים קדימה

חוה אתי עטייה: אין לי טענות כלפייך

ינון אזולאי: אני רוצה לשאול את היועצת המשפטית שאלה

חוה אתי עטייה: הצעת החוק הזאת כבר שנתיים

שקלים: למה שהוא יעכב את זה? מה האינטרס שלו לעכב את זה?     

חוה אתי עטייה: שנתיים, שנתיים

אוריאל בוסו: אתי, את מעכבת

אוריאל בוסו:  בסוף אני לא אוכל להצביע על זה, אני תכף סוגר את הדיון

אוריאל בוסו:  יש לי עוד שלוש דקות

ינון אזולאי: רק שאלה קצרה ליועצת המשפטית, הם אומרים להבהיר את זה לפרוטוקול, מה שאני מכיר הוא שהפרוטוקול הוא לא החוק, כלומר דברי ההסבר הם לא החוק

ינון אזולאי:  זה לא קביל

עדה מימון: גם אין לנו דברי הסבר בשנייה שלישית, זה רק פרוטוקול

ינון אזולאי: לכן, זה שהובהר לפרוטוקול זה לא אומר שזה מה שיהיה, אם אני טועה אז תתקנו אותי

ינון אזולאי:  אם כן אז ההצעה שלה, והיא אמרה מראש, וגילוי נאות שהיא אמרה שהיא לא משפטנית ואני גם לא

אוריאל בוסו: ולכן, חבר הכנסת אזולאי, אמרתי שאני כיושב-ראש רוצה לבחון, האם המילים האלה דקלרטיביות או משמעותיות

אוריאל בוסו:  אבל כדי שיהיה לי את הזמן לאפשר, אני חושב שרוויזיה היא כלי שנותן ליושב-ראש אפשרות נוספת כדי לא לחזור אחורה

אוריאל בוסו:  אתה מסכים איתי? אתה מכיר, אתה בעל ניסיון יותר מכולנו כאן

חוה אתי עטייה: אדוני היושב-ראש, אתה החלת על זה דין רציפות

חוה אתי עטייה:  יכולת לא לתת

אוריאל בוסו: יש לי יושב-ראש סיעה, חבר הכנסת ינון אזולאי

אוריאל בוסו:  להזכיר לך

ינון אזולאי: לא, לא, הוא עצמאי

חוה אתי עטייה: יכולת לנתב את ה-6 מיליון שקל למטרה אחרת –  יישר כוח

חוה אתי עטייה:  לולא אתה גם זה לא היה

חוה אתי עטייה:  אתה מוכן בעזרת השם, להבטיח לנו ולכולם כאן שתהיה לנו הצעת חוק עד סוף מושב הקיץ?      

אוריאל בוסו: מה השאלה? אני סתם כינסתי דיון? העלבת אותי

אוריאל בוסו:  אני מדבר איתך על יום-יומיים, את מדברת איתי על סוף מושב הקיץ?     

חוה אתי עטייה: אני לא יודעת

ינון אזולאי: הוא יעשה את זה לפני

ינון אזולאי:  אתי, את פוגעת ביושב-ראש

חוה אתי עטייה: אושר, אתה חבר כנסת חדש, אני כבר שנתיים מחכה להצעת החוק הזאת

שקלים: אבל הוא אומר לך פה שהוא יעשה את זה הרבה לפני

שקלים:  מה השאלה בכלל?     

אוריאל בוסו: מה זה סוף המושב? אני מדבר איתך יום יומיים

חוה אתי עטייה: בסדר

עדה מימון: אני רק רוצה לעניין הנוסח, לפני ההסתייגויות, מה שהיושב ראש מציע הוא שאנחנו נישאר עם הנוסח כמו שהוא, שכולל אמבולנס של מד"א

אוריאל בוסו: עם ההבהרה של משרד האוצר

עדה מימון: לפרוטוקול, ואנחנו ננסה לבוא בדין ובדברים ולבדוק אם יש אפשרות - - - 

אוריאל בוסו: האם צריך להכניס את זה בניסוח, זה הכול

עדה מימון: בדיוק

עדה מימון:  להוסיף או אמבולנס אחר או להוריד של מד"א ולעגן איכשהו את התעריף, נבחן את זה

עדה מימון:  ככל שנצליח נתכנס ונתקן, ככל שלא ותנוח דעת של נבחרי הכנסת נמשוך את הרוויזיה

אוריאל בוסו: נמשוך את הרוויזיה, זה הכול

אוריאל בוסו:  אני רוצה לקרוא שלוש הסתייגויות שהוגשו כאן, ונצביע עליהם

עדה מימון: הסתייגויות, ישראל ביתנו, מחנה ממלכתי, יש עתיד, העבודה ורע"מ, כולם הגישו יחד

עדה מימון:  בסעיף 1 בפסקה(1)(5) במקום המילים שמלאו לו 80, יבוא בעת שיגיע לעת הפרישה

אוריאל בוסו: מי בעד ההסתייגות? ההסתייגות נפלה, ועולה מליאה

תמר צ'ין: רגע, מה היה התיקון? על גל פרישה?      

אוריאל בוסו: במקום המילים שמלאו 80, יבוא בעת שהגיע לגיל הפרישה

תמר צ'ין: זה מוריד את הגיל ב-15 שנה

אוריאל בוסו: פחות או יותר, ההסתייגות נפלה

עדה מימון: ההסתייגות נפלה

אוריאל בוסו: 2

אוריאל בוסו:  אחרי סעיף 2(ה) יבוא סעיף (ו), מבוטח נכה 80% מוגבל ניידות אשר יגיע לגיל פרישה וזכאי לשירותים מיוחדים יקבל החזר מלא מהוצאה תמורת קבלה

אוריאל בוסו:  מי בעד? ההסתייגות לא התקבלה

אוריאל בוסו:       3

אוריאל בוסו:  אחרי סעיף 2(ו) יבוא סעיף (ז), מבוטח אשר מרותק למיטתו והגיע לגיל הפרישה יהיה זכאי להחזר מלא מההוצאות תמורת קבלה או נסיעת אמבולנס למיון או לקופת חולים

אוריאל בוסו:  מי בעד? מי נגד? ההסתייגות נפלה

אוריאל בוסו:       אם כך אנחנו רוצים להצביע על הצעת החוק כנוסח הצעת חוק, הצעת חוק: ביטוח בריאות ממלכתי (תיקון מס' 65) (החזר דמי נסיעה באמבולנס לחולה סיעודי ובעד חולה שנפטר), התשפ"ב–2022, של ח"כ חוה אתי עטייה

אוריאל בוסו:  מי בעד החוק כנוסח הוועדה? מי נגד?      

יאסר חוג'יראת: אני נמנע

אוריאל בוסו: אחד נמנע

אוריאל בוסו:  החוק התקבל בשעה טובה, עם רוויזיה של היושב-ראש

אוריאל בוסו:  אנחנו נעדכן לפי הצורך על דיון ועל הרוויזיה באם תתקיים

אוריאל בוסו:  תודה רבה

אוריאל בוסו:  הדיון הסתיים